KENAPA DULU AMANAH, DAP TAK BISING DENGAN KARENAH AZMIN DAN HAMZAH YANG SEPERTI DIRESTUI MAHATHIR?

Tindakan DAP dan Amanah menolak sebarang bentuk kerjasama dengan tiga pemimpin yang disifatkan dalang dalam Langkah Sheraton, pada asasnya adalah sesuatu yang wajar dan munasabah.
Dalam kenyataan bersama yang diwakili oleh Salahuddin Ayub dan S Kulasegaran, Amanah dan DAP berkata, tiga pemimpin itu ialah Presiden Bersatu, Muhyiddin Yassin, Menteri Dalam Negeri, Hamzah Zainuddin dan Menteri Perdangan Atarabangsa dan Industri, Azmin Ali.
Kata mereka lagi, ketiga-tiga pemimpin tersebut adalah dalang jahat yang bukan saja merencana Langkah Sheraton, bahkan merekalah punca sebenar tumbangnya PH sebagai kerajaan.
Tegas mereka, sebarang usaha untuk merebut kembali Putrajaya tidak harus melibatkan ketiga-tiga pemimpin itu, sebaliknya mesti merangkumi anggota parti asal gabungan PH, termasuk kem Tun Mahathir Mohamad dan Warisan yang dipimpin oleh Shafie Apdal.
Walaupun tidak menyebut nama, adalah jelas kenyataan bersama itu ditujukan kepada Pengerusi PH, Anwar Ibrahim yang telah memaklumkan secara terbuka pertemuannya dengan Muhyiddin dan Hamzah, baru-baru ini.
Tetapi, baik pertemuannya dengan Muhyiddin atau Hamzah, Anwar memberitahu, perkara itu telah pun dimaklumkannya kepada mesyuarat Majlis Presiden PH.
Dalam pertemuan dengan Muhyiddin, Anwar berkata, ia adalah untuk membincangkan isu-isu semasa, termasuk menangani Covid-19, manakala dengan Hamzah pula berkaitan hal-hal semasa dan tentang kementeriannya.
Semalam, Hamzah sendiri mengesahkan pertemuan dengan Anwar itu yang antara lain, menurut beliau, sebagai pertemuan sesama kawan lama yang tidak berjumpa dan lebih bersifat peribadi.
Dengan itu, apa masalahnya kepada Salahuddin dan Kulasegaran, melainkan jika terbukti sahih pertemuan Anwar dengan Muhyiddin dan Hamzah itu sebagai sebahagian daripada usaha PH untuk merebut kembali Putrajaya?
Apakah Salahuddin dan Kulasegeran tidak pernah berjumpa dengan sesiapa daripada parti lain dalam kerajaan?
Lagi pun, logikkah Anwar berjumpa kedua-dua mereka untuk merebut Putrajaya, sedangkan kedua-duanya sudah pun mendakap Putrajaya dengan Muhyiddin kini adalah Perdana Menteri dan Hamzah pula Menteri Dalam Negeri?
Yang hairan juga, kenapa sampai Amanah dan DAP mengeluarkan kenyataan media dalam hal ini kerana bukankah kedua-dua parti itu boleh bertanya sendiri kepada Anwar dalam mesyuarat Majlis Presiden PH?
Adakah dalam mesyuarat Majlis Presiden PH sebelum ini di mana ketika Anwar memaklumkan tentang perjumpaannya dengan Muhyiddin dan Hamzah itu, DAP dan Amanah ada bertanya lebih lanjut tujuan pertemuan tersebut?
Bagaimanapun, tiada jelas kenapa nama Azmin disebut sama dalam kenyataan media Amanah dan DAP kerana dalam kedaaan sekarang, adalah mustahil Anwar ada mengadakan perjumpaan dengan bekas Timbalan Presiden PKR itu.
Tak tahulah pula kalau Tun Mahathir ada berjumpa dengan Azmin secara diam-diam?
Seperkara lagi yang harus disedari, kecuali Muhyiddin, tingkah laku Azmin dan Hamzah dalam merosakkan perpaduan dalam PH sebenarnya sudah pun bermula sejak hari pertama PH berkuasa di mana Tun Mahathir menjadi Perdana Menteri ketika itu.
Azmin dengan perangainya yang tak habis-habis menentang peralihan kuasa kepada Anwar, manakala Hamzah melompat daripada UMNO kepada Bersatu, juga dengan tujuan serta maksud yang sama.
Malah, melalui peranan Hamzah jugalah Kongres Maruah Melayu diadakan yang meletakkan Tun Mahathir duduk sepentas dengan pemimpin UMNO dan Pas.
Kepada Salahuddin khususnya, kenapa pada waktu itu beliau tidak bersuara apa-apa melihat perangai Azmin dan Hamzah yang terang-terang janggal di depan mata PH serta seolah-olah direstui Tun Mahathir?
Bukankah kerana Tun Mahathir terlalu memberi muka kepada Azmin dan Hamzah sejak dulu lagi adalah merupakan sebab terpenting berlakunya Langkah Sheraton yang menyebabkan tumbangnya kerajaan PH?
(Shahbudindotcom 29/06/2020)

0

0

votes
Article Rating
Kongsikan artikel ini


MAHATHIR WAJAR DIPERSALAHKAN JIKA MANDAT PH GAGAL DIKEMBALIKAN

Sama ada Muhyiddin Yassin dapat dijatuhkan dan mandat rakyat berjaya dikembalikan semula kepada PH dalam waktu terdekat ini adalah persoalan yang mula membimbangkan semua orang.
Sementara pengundi yang memenangkan PH pada PRU14 lalu begitu berharap perkara itu menjadi kenyataan, pimpinan di blok pembangkang masih lagi bertelagah tanpa kesudahan.
Isunya cuma satu – siapa yang patut jadi Perdana Menteri.
Dari segi logik, oleh kerana PH yang dianggotai PKR, DAP dan Amanah merupakan blok terbesar pembangkang, manakala Tun Mahathir Mohamad tidak lagi mempunyai parti serta Warisan bukan anggota rasmi PH, menetapkan calon Perdana Menteri sepatutnya bukan suatu perkara yang sukar.
Kalau pun kerjasama dengan Tun Mahathir dan Warisan dalam apa dikenali sebagai PH Plus perlu dilakukan, kedudukan asal PH tidak patut diketepikan atau dinombor-tigakan.
Ini tidak, Tun Mahathir tetap berkeras untuk menjadi Perdana Menteri sekali lagi dan mati-mati tidak mahu Anwar Ibrahim ada ruang sama sekali memegang jawatan itu.
Setelah namanya ditolak oleh PKR, Tun Mahathir sebaliknya mencalonkan Shafie Apdal daripada Warisan sebagai calon Perdana Menteri yang disokongnya.
Kenapa Tun Mahathir mengenepikan PH dalam soal ini, tetapi setelah namanya ditolak, telah memilih Shafie daripada Warisan yang hanya berada dalam gabungan PH Plus dan bukan anggota rasmi PH?
Mengapa timbul masalah dalam memilih calon Perdana Menteri adalah semata-mata kerana Tun Mahathir tetap merasakan beliau atau pilihannya saja yang layak untuk menjadi Perdana Menteri.
Seperti dalam sembahyang, memang dulu Tun Mahathir adalah “imam” dan semua “makmum” menyokongnya.
Tetapi, setelah terlucut kedudukan sebagai “imam” Tun Mahathir harus tahu untuk membawa dirinya sebagai “makmum” pula.
Sudah tentu masalah akan timbul apabila setiap kali hendak sembahyang berjemaah, Tun Mahathir akan terus menonjolkan dirinya sebagai “imam” atau berdiri terlebih dahulu di tempat imam.
Apabila tidak berparti dan secara automatik bukan anggota rasmi PH, Tun Mahathir seharusnya memberi sokongan penuh kepada gabungan itu yang telah mempunyai “imam baru”, jika benar beliau betul-betul ikhlas mahu mengembalikan semula mandat rakyat kepada PH.
Soal sama ada Anwar selaku “imam baru” cukup sokongan atau tidak, tidak harus timbul sebab setelah namanya dimuktamadkan nanti, beliau tentu saja mampu bergerak untuk mencukupkan angka yang diperlukan bagi mengembalikan PH sebagai kerajaan semula.
Dalam hal ini, Tun Mahathir harus segera berhenti berkelakuan seolah-olah beliau masih “imam” yang sah dalam blok pembangkang, sementara “imam baru” sudah pun dilantik.
Memang kerjasama semua pihak diperlukan untuk menumbangkan PN, terutamanya mereka yang bersama-sama menjatuhkan BN pada PRU14 lalu, tetapi semua itu hanya akan menjadi mudah jika Tun Mahathir sedia berubah.
Selagi Tun Mahathir dengan kepalanya sendiri dan mahu menjadi “imam” sehingga mati, selagi itulah soal menentukan calon Perdana Menteri akan menemui jalan buntu.
Sekaligus juga,!PH tidak akan berjaya menumbangkan PN, baik melalui pengumpulan SD atau melalui undi tidak percaya.
Walaupun usul undi tidak percaya dibawa oleh Tun Mahathir, beliau pasti akan lebih disanjung jika peranannya hanya setakat menjatuhkan Muhyiddin saja dan bukan untuk menjadi Perdana Menteri sekali lagi.
Setidak-tidaknya beliau dapat menebus semula perlakuannya yang dianggap sengaja melengah-lengahkan peralihan kuasa kepada Anwar di era PH berkuasa dan beliau menjadi Perdana Menteri selama 22 bulan sebelum ini.
Tindakan Tun Mahathir terus mahu menjadi “imam” dan enggan menjadi “makmum” hanya akan memberi ruang PN dapat berkuasa dengan lebih lama lagi dan usaha menjatuhkan Muhyiddin akan menemui kegagalan yang mudah.
Makanya, kalau bukan dia, siapa lagi yang wajar diletakkan beban kesalahan dalam hal ini?
(Shahbudindotcom 29/06/2020)

0

0

votes
Article Rating
Kongsikan artikel ini


SAYA TIDAK BERKOMPLOT DI BELAKANG – ANWAR

KENYATAAN MEDIA
Saya ingin merujuk dan menjawab tohmahan segelintir kumpulan kononnya saya sedang merencana dengan beberapa watak pengkhianat.
Ingin saya tegaskan ia ternyata helah kelompok yang kemaruk kuasa.
Fitnah akan dijadikan dalih dan alasan mereka bertapak.
Saya tidak berkomplot di belakang seperti sesetengah pihak yang lain.
Ia tidak pernah dibincang dalam KEADILAN atau di peringkat Pakatan Harapan, dan tidak dibangkitkan dalam pertemuan saya dengan Perdana Menteri Tan Sri Muhyiddin Yassin atau Menteri Dalam Negeri Hamzah Zainuddin.
Maka saya membantah sekerasnya dakwaan tersebut.
ANWAR IBRAHIM
30 Jun 2020.

0

0

votes
Article Rating
Kongsikan artikel ini


SELEPAS PKR DIPECAHKAN, APAKAH PH JUGA AKAN PECAH ANGKARA MAHATHIR?

Bermulanya PKR pecah ialah apabila Azmin Ali yang sudah mengangkat sumpah sebagai Menteri Besar Selangor selepas PRU14 pada 2018, tiba-tiba dilantik sebagai Menteri Hal Ehwal Ekonomi oleh Tun Mahathir Mohamad.
Dengan memegang jawatan sebuah kementerian baru yang kanan itu, Azmin mula dilihat sebagai anak emas baru kepada Tun Mahathir.
Apa lagi, oleh kerana sudah memegang jawatan Menteri Besar Selangor, PKR tidak pernah menyenaraikan nama Azmin untuk dilantik sebagai menteri kabinet.
Apabila dijadikan menteri, gambarannya ialah Azmin dilantik itu bukan oleh syor PKR, tetapi melalui kuasa mutlak Tun Mahathir.
Selepas itu, Azmin bukan saja memperlihatkan mentor politik yang didewakannya ialah Tun Mahathir, malah mula bercakap dengan nada yang berbeza berkaitan peralihan kuasa Perdana Menteri kepada Anwar Ibrahim.
Seterusnya, itulah yang mendorong Rafizi Ramli mengambil keputusan mencabar Azmin bagi jawatan Timbalan Presiden PKR atas alasan laluan Anwar mengambil alih jawatan Perdana Menteri akan menjadi sukar jika Azmin terus kekal di jawatan itu.
Kemenangan Azmin mengekalkan jawatan Timbalan Presiden PKR, meskipun dengan undi tipis, bukan saja tambah meretakkan PKR dan menjauhkan lagi hubungannya dengan Anwar, malah Azmin mula secara terbuka mahukan Tun Mahathir kekal sehingga penggal, suatu hakikat benarnya jangkaan Rafizi.
Sehinggalah mesyuarat terakhir Majlis Presiden PH pada 21 Februari lalu, itulah pendirian keras Azmin, sebelum pada 23 Februari beliau menganjurkan Langkah Sheraton yang membuatkan kerajaan PH tumbang jadinya.
Harus difahami, gerakan Azmin bersama UMNO, Pas, GPS, Warisan, serpihan PKR dan kemudian disertai oleh Muhyiddin Yassin pada awal dan sepanjang masa perancangannya adalah untuk mewujudkan sebuah kerajaan baru yang mengenepikan PKR, DAP serta amanah.
Kerajaan baru itu masih mengekalkan Tun Mahathir sebagai Perdana Menteri dan oleh kerana Muhyiddin setuju menyertainya, beliau telah ditawarkan jawatan Timbalan Perdana Menteri, suatu jawatan yang sepatutnya diperuntukkan kepada Azmin sebelum itu.
Itulah sebabnya pada petang 23 Februari itu mereka mengadakan pertemuan di rumah Tun Mahathir yang mana gambar pertemuan itu telah tersebar luas baru-baru ini.
Hakikatnya, semua kecelaruan dalam PKR dan PH tidak akan berlaku jika Azmin tidak dijadikan menteri dan ketika ini beliau masih kekal sebagai Menteri Besar Selangor.
Semuanya adalah agenda Tun Mahathir untuk memecah-belahkan PKR dan memperlihatkan Anwar hilang kawalan terhadap partinya sendiri – suatu alasan paling mudah untuk berhujah bahawa beliau tidak layak untuk menjadi Perdana Menteri dan Tun Mahathir kekal selama-lamanya memegang kuasa.
Di waktu yang sama, Tun Mahathir pula terus melengah-lengahkan peralihan kuasa, sambil mengukuhkan kedudukan dengan menjalin hubungan di belakang tabir dengan Pas dan juga UMNO.
Hari ini, walaupun PH sudah tumbang dan Tun Mahathir turut jatuh daripada kerusi Perdana Menteri, perpecahan dalam PKR terus berlaku susulan racun yang ditaburnya melalui sikap memanja, memberi keselesaan serta memberi harapan masa depan kepada Azmin.
Adalah difahami, semuanya berpunca daripada Tun Mahathir yang memang tidak mahu melihat Anwar menjadi Perdana Menteri.
Hari ini juga, di sebalik sudah terjatuh, Tun Mahathir tetap berusaha menyekat kemaraan Anwar, walaupun beliau tiada apa-apa dan bukan sesiapa lagi dalam Bersatu dan juga PH.
Hanya dengan kedudukannya sebagai bekas Perdana Menteri dan bekas Pengerusi PH, Tun Mahathir secara berterusan masih mengikat DAP dan Amanah bersama-samanya dengan selalu memanggil pemimpin kedua-dua parti itu bertemu serta bermesyuarat dengannya.
Tidak tahulah apa yang dijanjikannya kepada mereka, tetapi pemimpin DAP dan Amanah seolah-olah begitu terpikat dengannya sekarang ini, walaupun sejarah masa lalu Tun Mahathir terhadap mereka tidaklah baik sangat sewaktu berkuasa di era BN dahulu.
Sebab itu, baik apabila Tun Mahathir mahu mencalonkan dirinya sekali lagi atau menonjolkan Shafie Apdal sebagai calon Perdana Menteri, kecenderungan DAP dan Amanah ialah menyokong beliau.
Malah, pemimpin DAP dan Amanah juga, tanpa perasaan hormat, sudah berani menyanggah Anwar dan membela Tun Mahathir melalui kenyataan media, walhal mereka adalah anggota rasmi PH bersama PKR yang secara logiknya segala permasalahan sepatutnya diselesaikan melalui mesyuarat atau saluran parti.
Malangnya, Tun Mahathir yang tiada apa-apa dan bukan sesiapa itu pula yang lebih mereka sanjungi.
Sekali lagi, sama seperti beliau memecah-belahkan PKR sebelum ini, Tun Mahathir sekali lagi ternampak mahu memperlihatkan PH yang dipimpin oleh Anwar sebagai tidak stabil dan berpecah akhirnya.
Kalau dulu Azmin adalah tempatnya menabur racun kepada PKR, kini DAP dan Amanah pula tapak semaian untuk memecah-belahkan PH.
Kepada DAP dan Amanah, lihatlah sejarah dan bukalah mata sementara PH pada ketika ini masih lagi belum terlambat untuk diselamatkan.
(Shahbudindotcom 30/06/2020)

0

0

votes
Article Rating
Kongsikan artikel ini


ALAMAK…15 KERUSI SAJA? KESIANNYA….

Bekas Timbalan Menteri Dalam Negeri, Nur Jazlan Mohamed menggesa UMNO berkeras dengan PPBM dalam rundingan kerusi Parlimen yang akan ditandingi pada pilihanraya umum akan datang.
“Beri mereka 15 kerusi sahaja,” katanya mengulas laporan bahawa PPBM mensasarkan 50 kerusi dalam pembahagian kerusi dengan UMNO dan Pas.
Alamak….15 kerusi saja?
Kesiannya….
Kalau hanya15 kerusi saja diperuntukkan, bolehkah menang semua?
Bagaimana jika mampu menang hanya tiga atau empat kerusi saja?
Dengan itu, bagaimana Muhyiddin mahu mengekalkan kerusi Perdana Menterinya?
PPBM atau Bersatu, UMNO dan Pas adalah tiga parti Melayu dalam PN yang bakal berebut kerusi di kawasan yang sama jika mereka kekal sepakat untuk menghadapi pilihanraya umum akan datang.
Pembahagian kerusi dijangka menjadi halangan besar antara ketiga-tiga parti tersebut.
Bercakap kepada portal berita FMT, Nur Jazlan mendakwa, PPBM tiada sokongan akar umbi untuk membolehkan ia memperolehi lebih banyak kerusi.
Katanya, PPBM tidak mampu membentuk kerajaan jika tanpa sokongan UMNO.
Beliau berkata, kerana sokongan UMNO adalah antara sebab kumpulan Muhyiddin dalam PPBM dapat menggantikan kerajaan PH pada Februari lalu.
“Muhyiddin dapat menjadi Perdana Menteri kerana sokongan UMNO, oleh itu UMNO harus berkeras dalam rundingan agihan kerusi pilihanraya,” katanya dengan tegas.
(Shahbudindotcom 01/07/2020)

0

0

votes
Article Rating
Kongsikan artikel ini


JIKA MUHYIDDIN KEKAL PM LAGI, APA JADI KEPADA NAJIB DAN ZAHID SELEPAS INI?

Walaupun belum dibincangkan secara rasmi dalam parti, UMNO pada peringkat awal ini nampaknya telah bersetuju untuk terus mengekalkan Muhyiddin Yassin sebagai Perdana Menteri selepas PRU15 akan datang.
Ahli MT UMNO merangkap Setiausaha Agung BN, Annuar Musa berkata, secara prinsipnya Muafakat Nasional atau MN yang menggabungkan UMNO dan Pas bersetuju untuk menamakan atau menyokong Muhyiddin sebagai calon Perdana Menteri seterusnya.
“Ini akan dibawa dalam saluran parti masing-masing.
“Di peringkat jawatankuasa bersama MN yang saya Setiausaha Agungnya, memang betul apa disebutkan oleh Presiden Pas, Hadi Awang berkenaan perkara tersebut.
“Pendirian UMNO dan Pas dalam soal ini adalah pendirian yang sama.
“Saya sahkannya,” kata Annuar yang juga Menteri Wilayah Persekutuan.
Terdahulu, Hadi lebih awal menzahirkan sokongan kepada Muhyiddin untuk terus kekal sebagai Perdana Menteri selepas PRU15 akan datang.
“PAS menzahirkan dukungan kepada kepimpinan YAB Perdana Menteri Tan Sri Muhyiddin Yassin dan permuafakatan politik Perikatan Nasional demi mensejahterakan negara dan rakyat.
“Pada masa yang sama, PAS menzahirkan kepercayaan kepada Tan Sri Muhyiddin Yassin sebagai calon Perdana Menteri bagi menghadapi PRU-15,” kata Hadi melalui laman Facebooknya.
Sokongan Pas terhadap Muhyiddin tidaklah begitu memeranjatkan, tetapi pendirian UMNO tentu saja dilihat agak pelik kerana jawatan Perdana Menteri adalah kerusi yang biasa diduduki oleh UMNO sejak merdeka lagi.
Apa lagi, dalam kerajaan PN ini, UMNO dan BN mempunyai jumlah kerusi yang terbesar sekali berbanding Bersatu yang diterajui oleh Muhyiddin.
Beberapa pemimpin UMNO pula sebelum ini menegaskan, sokongan mereka kepada Muhyiddin dan PN hanyalah sehingga Parlimen dibubarkan saja, manakala untuk menghadapi PRU15, UMNO hanya komited untuk bersama Pas dalam MN semata-mata.
Maksud lain daripada pendirian tersebut ialah UMNO melalui kerjasama dengan Pas mahu mengambil balik jawatan Perdana Menteri yang terlepas sejak PRU 2018 lalu.
Dalam hal ini, aoakah kenyataan Annuar Musa ini bakal menjadi pendirian rasmi UMNO?
Bagaimana pula pendirian pemimpin-pemimpin UMNO yang lain dalam soal ini?
Bersetujukah mereka untuk terus berperdana-menterikan Muhyiddin daripada Bersatu, sebuah parti serpihan UMNO sendiri?
Adakah UMNO benar-benar akan berjiwa besar untuk terus menyokong Muhyiddin sebagai Perdana Menteri dan apakah ini juga bermakna, Bersatu akan diperuntukkan lebih banyak kerusi untuk ditandingi berbanding UMNO?
Persoalan lain, jika Muhyiddin terus jadi Perdana Menteri lagi, apa kesudahannya kepada karier politik Najib Razak dan Zahid Hamidi selepas ini?
(Shahbudindotcom 02/07/2020)

0

0

votes
Article Rating
Kongsikan artikel ini


TIDAK MUSTAHILKAH TEAM WAWASAN AKAN BERSATU SEMULA?

Dua tahun sebelum memecat Anwar Ibrahim pada 1998, Tun Mahathir Mohamad telah mengambil langkah berdamai dengan Tengku Razaleigh Hamzah atas nama perpaduan Melayu.
Perdamaian pada tahun 1996 yang diaturkan oleh taikun Ananda Krishnan itu kemudian disusuli dengan pembubaran Semangat 46 dan penyertaan beramai-ramai ahlinya ke dalam UMNO.
Peristiwa itu adalah detik bersejarah kerana sebelum itu pada 1987, Tengku Razaleigh atau Ku Li hanya kalah 43 undi kepada Tun Mahathir bagi pertandingan jawatan Presiden UMNO setelah melalui persaingan yang sengit dan kempen memburuk-burukkan antara satu sama lain yang paling parah dalam sejarah.
Pertandingan itu berlarutan sehingga ke mahkamah dan seterusnya UMNO diharamkan pada 1988, disusuli dengan penubuhan UMNO Baru oleh Tun Mahathir.
UMNO Baru yang ditubuhkan Tun Mahathir melarang sama sekali Ku Li dan pengikutnya daripada menyertai parti itu.
Ku Li dengan itu menubuhkan Semangat 46 untuk meneruskan perjuangan menentang Tun Mahathir dengan asas utamanya adalah untuk menghidupkan semula UMNO yang telah diharamkan dan memulihkan negara daripada pelbagai kerosakan ekonomi serta amalan rasuah yang didakwa berleluasa.
Dalam era bermusuh dengan Ku Li, dua PRU selepas itu iaitu pada 1990 dan 1995, ia telah dimenangi dengan bergaya oleh Tun Mahathir, walaupun Ku Li hampir membuat kejutan pada 1990 sebelum beliau ditumpaskan oleh isu tengkolok salib yang dipakainya.
Hanya pada 1998 apabila Anwar dipecat, barulah disedari tindakan Tun Mahathir berdamai pada 1996 itu bukanlah untuk penyatuan Melayu, tetapi untuk mengelakkan dua musuhnya – Ku Li dan Anwar berpadu tenaga untuk menentangnya.
Jika Ku Li tidak diajak berdamai, tentulah mustahil Tun Mahathir berani memecat Anwar kerana penggabungan mereka, ditambah dengan penyertaan Pas yang dipimpin oleh Fadzil Noor ketika itu, ia bila-bila masa boleh mewujudkan gelombang kebangkitan yang mampu mengakhiri hayat politiknya selaku Perdana Menteri.
Tetapi, oleh kerana Semangat 46 sudah dibubarkan dan Ku Li sudah kembali ke pangkuan UMNO, memecat dan mendepani kesan pemecatan Anwar itu tidak sukar dihadapi oleh Tun Mahathir.
Yang nyata, mengajak Ku Li kembali menyertai UMNO atas nama perpaduan Melayu dan kemudian memecat Anwar memperlihatkan Tun Mahathir tidak mampu menghadapi dua musuh secara serentak dalam waktu sama.
Selepas memecat Anwar pada 1998 dan kemudian memenjarakannya, PRU seterusnya pada 1999 juga dimenangi oleh Tun Mahathir sebelum beliau mengumumkan persaraannya pada 2003.
Selepas berjaya menjatuhkan Tun Abdullah Ahmad Badawi dan seterusnya bermusuh pula dengan Najib Razak, apabila beliau mengumumkan untuk kembali ke dunia politik pada 2015 dengan tujuan untuk menjatuhkan bekas Perdana Menteri itu, Tun Mahathir sekali lagi menggunakan taktik yang sama iaitu berbaik semula dengan musuh lamanya, Anwar kerana tidak mahu ada dua musuh yang perlu dihadapinya secara serentak.
Tindakan Tun Mahathir mengunjungi Anwar di mahkamah pada 2016 menandakan bermulanya detik mereka berbaik semula yang berlaku di tengah-tengah spekulasi bahawa Najib, Perdana Menteri ketika itu mungkin membebaskan Anwar lebih awal daripada penjara.
Dengan berbaiknya Tun Mahathir dan Anwar itu, PH akhirnya berjaya menumbangkan UMNO, Najib dan BN, sekaligus menjadikan Tun Mahathir berjaya menjadi Perdana Menteri buat kali kedua.
Sekarang, dengan kacau-bilau politik yang berterusan disebabkan perlakuan Tun Mahathir – bermula dengan melengah-lengahkan janji peralihan kuasa, merancang kekacauan dalam PH sehingga ia tumbang, tertubuhnya kerajaan PN dan kerakusan ingin menjadi Perdana Menteri sekali lagi – tiga musuhnya telah wujud secara serentak.
Mereka ialah Najib, Anwar dan Muhyiddin, malah Ku Li juga boleh dikira sebagai musuh Tun Mahathir juga sekarang ini.
Najib secara terang-terang sedang melawan Tun Mahathir dengan pelbagai serangan melalui media sosial sehingga banyak pendedahannya tidak mampu dibalas, Anwar enggan lagi bekerjasama dengannya melalui PH, manakala Muhyiddin melakukan tindakan secara diam dalam menghakis pengaruh Tun Mahathir daripada Bersatu.
Mengimbau sejarah, gabungan Anwar, Muhyiddin dan Najib inilah yang membentuk Team Wawasan pada pemilihan UMNO 1993 dahulu yang bermulanya ancaman terhadap Tun Mahathir sehingga beliau bertindak memecat Anwar pada 1998.
Kalau pun tidak sekarang atau dalam waktu terdekat ini, melihat kecelaruan politik yang berlaku hari ini, adalah tidak mustahil ketiga-tiga mereka ini perlu bersatu semula di masa akan datang nanti.
Bahkan, khususnya untuk menenggelamkan kacau ganggu politik yang dicetuskan oleh Tun Mahathir sebagai musuh bersama sekarang ini, penyatuan semua Team Wawasan boleh dikira suatu keperluan yang tidak dapat dielakkan lagi.
Oleh kerana Tun Mahathir sudah menunjukkan teladan berbaik dan bermusuh adalah halal untuk kepentingan politik, maka untuk tujuan yang lebih murni iaitu menghilangkan kacau ganggu tanpa kesudahan yang ditimbulkannya dalam politik negara, ketiga-tiga mereka ini juga harus meneroka sama kemungkinan ke arah itu.
(Shahbudindotcom 02/07/2020)

1

1

vote
Article Rating
Kongsikan artikel ini


GENG AZMIN DAN HAMZAH TIADA KERUSI UNTUK DITANDINGI?

Dalam gambar perjumpaan antara Muhyiddin Yassin dengan ketua-ketua parti dalam kerajaan PN dua hari lalu, turut terselit dalam pertemuan itu adalah Azmin Ali dan Hamzah Zainuddin.
Dalam makluman yang dibuat oleh Muhyiddin, beliau menyebut kehadiran Azmin adalah atas kapasitinya sebagai Ketua Whip PN, manakala Hamzah atas kedudukannya selaku Setiausaha Agung Bersatu.
Ramai yang berasa hairan dan meluahkan rasa pelik bagaimana Azmin dan Hamzah boleh dijemput sama, sedangkan kedua-duanya bukan ketua mana-mana parti.
Apa kaitan perjumpaan dengan ketua-ketua parti perlu disertai oleh kedua-dua mereka?
Meskipun atas kedudukan selaku Ketua Whip dan Setiausaha Agung, ramai yang melihat tiada kewajaran berkaitan kehadiran mereka itu, sedangkan ketua parti lain tidak pula membawa setiausaha agung masing-masing untuk hadir.
Lagi pula, bukankah Muhyiddin boleh memberi apa saja arahan kepadan mereka selepas perjumpaan tersebut jika ada hal-hal lain yang perlu dilaksanakan?
Dalam pada itu, sehari selepas perjumpaan tersebut iaitu semalam, UMNO melalui Annuar Musa dan Pas melalui Hadi Awang pula secara terbuka menyatakan sokongan kepada Muhyiddin untuk terus kekal sebagai Perdana Menteri selepas PRU15 akan datang.
Kata Annuar, persoalan untuk mengekalkan Muhyiddin itu telah dibangkitkan dalam mesyuarat Muafakat Nasional atau MN yang akan dibawa kepada UMNO dan Pas untuk diputuskan kemudian.
Dengan yang demikian, dalam pertemuan Muhyiddin dengan ketua-ketua parti itu, tidak mustahil turut dibangkitkan bukan saja soal sokongan terhadapnya sebagai Perdana Menteri, tetapi juga berkaitan pembahagian kerusi dalam PRU15 akan datang.
Di dalam PN sekarang, isu yang paling kritikal adalah pembahagian kerusi antara Bersatu, UMNO dan Pas kerana ketiga-tiganya adalah parti Melayu yang akan bertanding di kawasan yang sama.
Dalam PRU14 lalu, Bersatu bersama PH bertanding 53 kerusi Parlimen, UMNO yang mengetuai BN bertanding 120 kerusi, sementara Pas dengan iltizam sebagai kuasa ketiga telah meletakkan calon di 145 kerusi.
Ditambah dengan geng Azmin seramai 11 orang yang dulunya bersama PKR dan kumpulan Hamzah yang merupakan pelompat parti daripada UMNO di mana kedua-duanya kini dalam Bersatu, bagaimana soal berbahagi-bahagi kerusi kali ini mahu diputuskan?
Sediakan UMNO memberi laluan kepada geng Azmin dan kumpulan Hamzah, selain perlu juga memberi laluan kepada Muhyiddin yang memang asalnya daripada Bersatu?
Selain soal kerusi yang dilihat kritikal itu, akar umbi UMNO juga secara majorinya masih berat hati untuk menerima Muhyiddin sebagai Perdana Menteri selepas PRU15 datang kerana mereka mahukan jawatan itu dikembalikan kepada UMNO semula sebagai blok terbesar dalam PN
Dengan itu, mengekalkan lagi Muhyiddin sebagai Perdana Menteri bukanlah suatu persoalan yang mudah.
Lebih kritikal lagi berkaitan pembahagian kerusi itu ialah berikutan kedudukan geng Azmin dan kumpulan Hamzah Zainuddin yang majoritinya tidak diterima sama sekali oleh UMNO akar umbi.
UMNO mahukan semua kerusi Melayu yang dipegang oleh geng Amin dan Hamzah mesti ditandingi dan direbut semula.
Dalam hal ini, disebut oleh beberapa pihak dalam UMNO, itulah sebabnya kata mereka, dalam perjumpaan antara Muhyiddin dengan ketua-ketua parti pada Rabu lalu, Azmin dan Hamzah telah dijemput sama.
Maknanya, Muhyiddin mahu geng Azmin dan geng Hamzah diterima secara sama rata seolah-oleh mereka juga adalah ketua parti dalam PN sementara beliau amat menyedari UMNO sukar memberi tempat atau berkompromi dengan kedua-dua kumpulan itu.
Seorang pemimpin Bersatu juga ada memberitahu, keberadaan geng Azmin dan Hamzah dalam Bersatu lebih menyulitkan usaha rundingan antara Muhyiddin dengan UMNO berhubung pembahagian kerusi.
Sediakah UMNO berlembut hati menerima Azmin yang masih terlekat dengan isu “video Haziq” dan Hamzah yang dianggap tidak setia kerana meninggalkan UMNO sebaik parti itu hilang kuasa, bukan saja memberikan mereka kerusi, bahkan juga berkempen memenangkan mereka atas nama PN

dalam PRU15 nanti?
(Shahbudondotcom 03/07/2020)

0

0

votes
Article Rating
Kongsikan artikel ini


MUHYIDDIN TIDAK DIPERLUKAN DALAM MN, MAHATHIR TIDAK DIPERLUKAN DALAM PH

Walaupun sokongan kepada Muhyiddin Yassin untuk terus kekal sebagai Perdana Menteri telah dizahirkan oleh UMNO dan Pas, tetapi ramai yang percaya ia hanyalah untuk jangka masa pendek saja.
Dipercayai, sokongan itu lebih bertujuan membantu Muhyiddin berdepan usul undi tidak percaya di Parlimen semata-mata.
Sebaliknya, untuk jangka masa panjang atau berdepan PRU15 akan datang, tiada lagi sokongan daripada UMNO dan Pas terhadap Muhyiddin.
Sebagaimana yang dizahirkan oleh majoriti pemimpin UMNO sebelum ini, kerjasama mereka dengan Muhyiddin dan Bersatu tidak lebih sehingga PRU15 dan hanya untuk memastikan kestabilan kerajaan PN yang dibentuk sekarang tidak tergugat.
Dalam hal ini, kenyataan Pengerusi Jemaah Penasihat UMNO, Tengku Razaleigh Hamzah yang menyatakan UMNO tidak akan bekerjasama dengan Bersatu untuk menghadapi PRU akan datang adalah suatu pandangan realistik dan iujur sejujur-jujurnya.
Menurut Ku Li, bekerjasama dengan Bersatu bukan saja akan menimbulkan masalah dari segi pembahagian kerusi, malah boleh membuatkan UMNO hilang kedudukan dominannya dalam kerajaan.
“Bersatu tak sepatutnya ada pun (dalam kemungkinan itu). Ahli-ahli UMNO berasa bahawa kerjasama yang harus berlaku hanya melalui Muafakat Nasional – PAS, UMNO dan dengan rakan-rakan tradisi BN iaitu MCA dan MIC.
“Begitu, barulah tidak akan ada masalah agihan kerusi.
“Tapi kalau dibawa Bersatu, UMNO mungkin akan berdepan keputusan pilihanraya yang menyebabkan kita berada dalam situasi ‘tergantung’ sekali lagi – tiada yang ada kedudukan dominan dan tiada yang mempunyai majoriti jelas.
“Kemudian, kita akan berdepan situasi yang sangat tidak stabil,” jelas Ku Li lagi.
Berdasarkan kenyataan Ku Li itu dan kedudukan MN yang ada UMNO, Pas, MCA dan MIC di dalamnya, ia sebenarnya adalah gabungan yang sudah sempurna untuk mereka berdepan dengan PH dan seterusnya bagi mengejar impian menjadi kerajaan semula.
Bersatu dan Muhyiddin tidak diperlukan lagi oleh MN atau PN perlu diwujudkan secara rasmi sebagai sebuah entiti baru, walaupun ketika ini Presiden Bersatu itu adalah Perdana Menteri dan kerananyalah UMNO dapat kembali jadi kerajaan.
Namun, harus juga disedari, tanpa sokongan UMNO dan BN, Muhyiddin pun tidak mungkin dapat jadi Perdana Menteri.
Bagaimanapun, dalam menghadapi PRU akan datang, berbanding membantu, kehadiran Bersatu lebih banyak menyulit dan menimbulkan masalah kepada UMNO.
Yang paling masalah, tentunya apabila ada Bersatu dan Muhyiddin dalam sebuah gabungan kerjasama, UMNO terpaksa melupakan hasratnya untuk meletakkan calon parti itu sendiri sebagai Perdana Menteri.
Mahu tidak mahu, terpaksalah berketuakan Muhyiddin lagi.
Sediakah pemimpin-pemimpin UMNO, terutama mereka yang lapar kerusi Perdana Menteri, menerima situasi itu?
Dalam konteks berkaitan, kedudukan MN boleh dikira sudah seimbang dengan PH yang bakal dihadapi mereka dalam PRU15 nanti.
Jika MN ada UMNO, Pas, MCA dan MIC di dalamnya yang sudah merangkumi pelbagai kaum, PH yang mempunyai PKR, DAP dan Amanah juga dalam kedudukan yang sama.
Jika salah satunya menjadi kerajaan, mereka adalah gabungan yang tidak cacat serta bersesuaian dengan kemajmukan kaum di negara ini.
Makna kata, sebagaimana Muhyiddin dan Bersatu tidak diperlukan dalam MN, Tun Mahathir Mohamad dan kumpulannya juga tidak diperlukan dalam PH, apa lagi melihat karenah Tun Mahathir yang tak habis-habis merasakan hanya dirinya saja layak duduk di kerusi Perdana Menteri.
Yang harus difikirkan sama, tanpa Bersatu dan tanpa Tun Mahathir, politik Malaysia akan lebih aman dan tidak keterlaluan lagi celarunya selepas ini.
(Shahbudinditcom 03/07/2020)

0

0

votes
Article Rating
Kongsikan artikel ini


KEJAYAAN DI CHINI PENGIKTIRAFAN KEPADA NAJIB, NAMA MUHYIDDIN SUDAH BOLEH DIPADAMKAN

PRK Dun Chini berakhir dengan kemenangan bergaya calon BN, Mohd Sharin Md Zain yang berjaya mengalahkan dua calon Bebas dengan majoriti 12,650 undi.
Beliau memperolehi 13,872 undi, manakala calon Bebas, Tengku Zainul Hisham Tengku Shukri mendapat 1,222 undi sementara seorang lagi calon Bebas, Mohd Shukri Mohd Ramli memperolehi 137 undi.
Kedua-dua mereka hilang wang deposit atau pertaruhan pilihanraya.
Walaupun kemenangan BN di Chini, satu DUN dalam Parlimen Pekan yang dipimpin Najib Razak sudah boleh dijangka awal kerana pencabarnya hanya calon Bebas, selain kawasan itu juga merupakan kubu kuat UMNO, tetapi kemenangan besar ini juga memberi beberapa petunjuk yang menarik.
Kemenangan di Chini adalah kemenangan Najib, setidak-tidaknya dalam lingkungan 80 peratus kerana beliau boleh dikata berkempen hampir sepenuh masa sejak penamaan calon pada 20 Jun lalu.
Malah pentingnya penglibatan dan kerja kuat beliau untuk berkempen turut mendapat perhatian mahkamah sehingga kes perbicaraannya pada Khamis lalu ditamatkan lebih awal bagi membolehkannya balik ke Chini meneruskan kerja-kerja kempen.
Dalam kempen pula, sebagaimana yang boleh dilihat di media sosial, Najib memang bekerja kuat dan bersungguh-sungguh untuk memastikan kejayaan kepada BN sentiasa dalam genggaman.
Sepanjang kempen, meskipun lawan yang dihadapi hanya calon Bebas, semua pembesar UMNO juga telah turun berkempen untuk memastikan kemenangan itu.
Ini dengan sendirinya memberi gambaran Najib masih diikriraf sebagai pemimpin besar, ada pengaruh besar serta punya masa depan yang besar selepas ini.
Jika tidak, memandangkan hanya calon Bebas yang dihadapi, untuk apa semua pemimpin UMNO berduyun-duyun datang ke Chini seolah-olah lawan yang bertanding adalah pencabar yang boleh memberi cabaran berbisa?
Tidak lain, hadirnya mereka itu adalah suatu pengiktirafan kepada Najib serta masa depannya.
Selain itu, kerana mengiktiraf Najib juga, selain ramai pimpinan Pas yang turut berkempen, Azmin Ali sendiri terpaksa meluangkan masa dan menebalkan muka untuk turun sama berkempen ke Chini.
Mengimbas pelbagai cemuhan dan kejian Azmin terhadap Najib sebelum ini, apa lagi lawan di Chini hanyalah calon Bebas, jika bekas Timbalan Presiden PKR itu tidak datang berkempen pun ia tentu saja boleh difahami dan tidak mendatangkan apa-apa masalah kepada UMNO, BN atau sesiapa sekali pun.
Tetapi, memandangkan Azmin sedar pengaruh Najib masih kuat dalam UMNO dan beliau dalam masa yang sama mengharapkan ihsan parti itu untuk memberinya laluan mudah bertanding di Parlimen Gombak, wajah miripnya yang kabur dalam “video Haziq” telah menjadi cerah serta bercahaya dilihat oleh pengundi-pengundi Chini.
Untuk itu, meskipun semasa kempen di Chini ini turut dibayangi dengan beberapa kenyataan yang kononnya Muafakat Nasional mahu mengekalkan lagi Muhyiddin Yassin sebagai Perdana Menteri selepas PRU15 akan datang, kemenangan besar di Chini pada hakikatnya lebih melonjakkan lagi nama Najib sebagai faktor utamanya.
Berdasarkan penerimaan, sokongan pemimpin dan keputusan pilihanraya itu, Najib langsung tidak dilihat sebagai pemimpin yang sedang dibicarakan atau dalam laluan menuju ke penjara.
Kemenangan di Chini juga mengesahkan bahawa MN melalui UMNO dan Pas saja pun, tanpa Bersatu ada menyelit di dalamnya, cahaya mengambil semula kuasa sudah boleh tergambar dengan terang.
Dengan begitu, tentu saja gambaran Muhyiddin sebagai calon Perdana Menteri selepas PRU15 akan datang sudah boleh dipadamkan mulai sekarang.
(Shahbudindotcom 04/07/2020)

0

0

votes
Article Rating
Kongsikan artikel ini


TIGA PELUANG TERBUKA BUAT UMNO….

Dalam Sidang Parlimen bermula 13 Julai ini, tiga perkara berikut dijadual akan berlaku:-
Pertama, usul menukar Speaker Parlimen, Mohamad Ariff Md Yusoff yang akan dibawa oleh Perdana Menteri, Muhyiddin Yassin.
Kedua, usul percaya terhadap Muhyiddin yang akan diusulkan oleh Pas.
Ketiga, usul tidak percaya terhadap Muhyiddin yang akan dibawa oleh Tun Mahathir Mohamad.
Dalam ketiga-tiga usul di atas, jika salah satu daripadanya saja yang tidak memihak kepada Muhyiddin, pilihan yang ada baginya ialah sama ada beliau perlu meletakkan jawatan sebagai Perdana Menteri atau membubarkan Parlimen.
Apabila tewas, biasanya pilihan yang diambil ialah membubarkan Parlimen bagi pilihanraya baru diadakan.
Dengan itu, sementara PH atau PH Plus begitu berhasrat menjatuhkan Muhyiddin kerana menganggap kerajaan yang dibinanya tidak didirikan berasaskan mandat rakyat, tiga peluang ini juga turut terbuka untuk UMNO mencapai tujuan menukar kerajaan daripada Perikatan Nasional kepada Muafakat Nasional.
Lebih-lebih lagi, 28 Julai ini merupakan hari di mana Mahkamah Tinggi akan memberikan keputusan berhubung kes rasuah SRC International melibatkan Najib Razak.
Jika angin yang bertiup tidak begitu baik untuk masa depan politik Najib, menewaskan Muhyiddin dalam salah satu daripada tiga peluang terbuka itu dan seterusnya Parlimen akan dibubarkan bagi pilihanraya semula diadakan, tentu saja merupakan pilihan yang lebih baik buat UMNO.
Lagi pula, sesuai dengan kenyataan beberapa pemimpin UMNO yang mahu pilihanraya semula diadakan segera, inilah masanya untuk mereka merealisasikan hasrat tersebut.
(Shahbudindotcom 04/07/2020)

0

0

votes
Article Rating
Kongsikan artikel ini


GERAK98 SOKONG RAFIZI DIBERI PERANAN TIMBALAN PRESIDEN

1. GERAK98 memandang positif saranan beberapa pimpinan dan aktivis Parti Keadilan Rakyat (PKR) agar Sdr Rafizi Ramli diberikan peranan menjadi Timbalan Presiden PKR.
2. Tanpa niat untuk mencampuri urusan parti, GERAK98 hanya ingin membawa perhatian berhubung peranan Sdr Rafizi dari sudutpandang/perspektif perjuangan reformasi.
3. Saat ini perjuangan reformasi diserang hebat dari pelbagai sudut. Tumpuan tentunya kepada PKR sebagai parti yang dibina atas semangat reformasi sejak 1998. Koalisi yang dipimpin PKR, Pakatan Harapan (PH) tentunya juga menjadi sasaran serangan.
4. Kita seharusnya sedar, serangan melalui pengkhiantan dalaman dan luaran memuncak setelah perjuangan Reformasi menghampiri kemuncaknya apabila tokoh reformasi Dato Seri Anwar Ibrahim menjadi Perdana Menteri.
5. Dan dalam ketika dan saat ini, sosok muda pejuang reformasi wajar diberi peranan penting didalam parti. Rafizi menepati ciri2 ini. Beliau adalah pemimpin muda yang berani, cerdas dan telah membuktikan kesungguhan luarbiasa menghadapi ujian perjuangan.
6. Kami difahamkan juga, dari sudut perlembagaan parti, kedudukan Rafizi sekarang sebagai Naib Presiden membenarkan proses mengangkat beliau menjadi Timbalan Presiden berlaku.
7. Justeru, demi memperkukuh perjuangan reformasi, GERAK98 menyokong sebarang usaha memberikan peranan penting kepada Rafizi sebagai Timbalan Presiden PKR.
Mohamad Ezam Mohd Nor
GERAK98
5 Julai 2020.

0

0

votes
Article Rating
Kongsikan artikel ini


UMNO TERANG2 TOLAK MUHYIDDIN, BERSATU BAKAL NANAR DITINGGAL SENDIRIAN

Nampaknya kecenderungan pemimpin tertentu dalam UMNO dan Pas mahu menamakan Muhyiddin Yassin sebagai Perdana Menteri selepas PRU15 akan datang, tidak mendapat sambutan yang diharap-harapkan.
Ahli MT UMNO merangkap Setiausaha Agung BN, Annuar Musa dan dua pemimpin utama Pas, Hadi Awang serta Tuan Ibrahim Tuan Man sebelum ini telah menyatakan sokongan agar Muhyiddin terus dikekalkan lagi selepas PRU15 akan datang nanti.
Annuar memberitahu, secara prinsipnya Muafakat Nasional yang dianggotai UMNO dan Pas telah bersetuju dengan perkara tersebut, manakala Tuan Ibrahim mengatakan, sokongan kepada Muhyiddin kerana kepimpinannya diterima rakyat.
Hadi yang turut menyatakan sokongan kepada Muhyiddin sebagai calon Perdana Menteri bagi Perikatan Nasional menghadapi PRU15, bagaimanapun tidak memberi sebarang alasan mengapa Muhyiddin wajar dikekalkan lagi.
Beberapa pemimpin UMNO jelas menolak cadangan tersebut dan mereka sebaliknya lebih mahukan pemimpin UMNO sendiri menjadi Perdana Menteri selepas ini, bukan mengekalkan lagi Muhyiddin di jawatan tersebut.
Naib Presiden UMNO, Khaled Nordin berkata, UMNO tidak harus terburu-buru menamakan calon Perdana Menteri kerana parti itu mempunyai ramai pemimpin berpotensi yang layak diketengahkan.
“Kerana itu, dalam PRU akan datang, UMNO mesti menawarkan calon Perdana Menterinya sendiri jika ia memenangi kerusi terbanyak.
“Malah jika UMNO tidak memenangi jumlah kerusi terbanyak pun, ia mesti bersedia dengan calonnya jika calon tersebut boleh menggembleng sokongan untuk membentuk kerajaan,” tegas Khaled lagi.
Menurut beliau, walaupun ketika ini ada cadangan menamakan Muhyiddin agar dikekalkan lagi sebagai Perdana Menteri, UMNO tidak harus terburu-buru menghadkan pendiriannya.
Ahli MT UMNO, Dr. Puad Zarkashi pula menyifatkan tindakan mahu mengekalkan lagi Muhyiddin sebagai Perdana Menteri merupakan amalan “politik pajak gadai”.
“Cukuplah UMNO dijadikan pajak gadai oleh mereka yang melompat masuk PPBM kerana mengejar jawatan Menteri, Timbalan Menteri dan peruntukan pembangunan.
“Sebab itu amat pelik apabila TG Hadi Awang dan TS Anuar Musa mencadangkan supaya TS Muhyiddin sebagai calon Perdana Menteri untuk PRU ke 15.
“Kemenangan besar di PRK Chini adalah “signal” dari rakyat, orang Melayu dan ahli UMNO-PAS yang mahu UMNO dan MN kembali memimpin walaupun lawannya hanya calon Bebas.
“Keahlian parti UMNO dan PAS hampir 5 juta orang manakala keahlian parti Bersatu tak sampai 100,000 orang.
“Justeru cadangan TG Haji Hadi Awang dan TS Anuar Musa itu, seolah olah jawatan Perdana Menteri boleh dipajak gadaikan,” tegas Dr. Puad lagi.
Malah beliau juga menempelak mereka yang terus mahu menamakan Muhyiddin itu sebagai pemimpin yang tidak mampu berfikir dengan baik.
“Jika mereka tak mampu berfikir, biar akar umbi yang fikirkan,” tambah beliau.
Mengulas hal yang sama, Ketua UMNO Bahagian Johor Bahru, Shahrir Samad berkata, banyak perkara perlu difikirkan sebelum mahu memuktamadkan Muhyiddin sebagai calon Perdana Menteri selepas PRU15 akan datang.
“Apabila sudah dinamakan Muhyiddin sebagai calon Perdana Menteri, apabila diadakan PRU15, tentunya akan banyak kuasa penentu yang dipegang olehnya.
“Adakah Pengerusi BN sendiri mampu menolak keputusan bakal PM itu apabila digunakan kuasa penentu itu dan ianya disokong kuat pula oleh pemimpin parti-parti lain dalam gabungan Perikatan Nasional?” soalnya.
Selain itu, Shahrir juga mempersoalkan kekuatan Muhyiddin dan parti yang dipimpinnya selepas calon Bersatu hilang satu kerusi Parlimen apabila kalah dalam PRK Tanjung Piai sebelum ini.
“Selesakah bakal PM kita tu?
“Kalau BN dan PAS sudah tahu jumlah undi masing-masing dalam PRU14, berapakah undi asas bagi Bersatu di setiap kawasan yang ditandingi,” soal Shahrir seterusnya.
Sebelum ini, Pengerusi Jemaah Penasihat UMNO, Tengku Razaleigh Hamzah tanpa berselindung berkata, UMNO tidak akan menyokong Muhyiddin atau bekerjasama dengan Bersatu untuk menghadapi PRU akan datang.
Jelas beliau, kerjasama dengan Bersatu bukan saja akan menimbulkan masalah dari segi pembahagian kerusi, malah boleh membuatkan UMNO hilang kedudukan dominannya sebagai parti pembela orang-orang Melayu.
Berdasarkan respon awal yang negatif itu, adalah jelas bahawa impian Muhyiddin untuk berada lebih lama di kerusi Perdana Menteri tidak semudahnya untuk diterima oleh UMNO.
Mereka rata-ratanya hanya mahu Muhyiddin menjadi Perdana Menteri sehingga Parlimen dibubarkan saja dan selepas PRU15, Perdana Menteri baru daripada UMNO hendaklah dinaikkan pula.
Dalam dapatan lain secara rambang di kalangan pemimpin peringkat pertengahan dan akar umbi UMNO, mereka juga rata-rata mahukan calon daripada UMNO sendiri sebagai Perdana Menteri selepas ini.
Tambahan lagi, dengan beberapa kejayaan BN dalam banyak PRK sebelum ini, bagi mereka, ia adalah hujah paling kukuh bahawa rakyat mahukan UMNO kembali memimpin negara ini.
Dalam hal ini, mahu tidak mahu, Muhyiddin harus sedar realiti buruk bagi masa depan dan kedudukannya yang hanya sementara sekarang ini, walaupun bersama-sama dengan UMNO dan mereka juga diberikan banyak jawatan dalam kerajaan PN yang diterajuinya.
Ibarat habis madu, sepah dibuang, Muhyiddin bukan saja mesti sedia diundur dan tidak diperlukan lagi oleh UMNO, bahkan juga wajib bersedia untuk melihat Bersatu ditinggalkan nanar sendirian apabila tiba detik waktu berbahagi kerusi nanti.
(Shahbudindotcom 05/07/2020)

0

0

votes
Article Rating
Kongsikan artikel ini


KINI TERSERAH KEPADA MAHATHIR – MAHU MUHYIDDIN DIJATUHKAN ATAU TIDAK?

Berkaitan usaha mengembalikan semula mandat rakyat, Majlis Presiden PH yang bermesyuarat hari ini secara umumnya membuat keputusan seperti berikut:-
1. Komited dengan pendirian asal yang menamakan Anwar Ibrahim sebagai calon Perdana Menteri.
2. Semua usaha ke arah pengembalian mandat rakyat perlu dijalankan dan memerlukan sokongan semua pihak.
3. Memberi mandat kepada Anwar meneruskan perbincangan dengan semua pihak, termasuk Shafie Apdal bagi menyempurnakan pengembalian mandat tersebut.
Sebagaimana yang kita semua sedia maklum, paling dekat usaha untuk mengembalikan mandat rakyat ini boleh menjadi kenyataan ialah melalui usul undi tidak percaya terhadap Muhyiddin di Parlimen yang akan bersidang bermula 13 Julai hingga 27 Ogos akan datang.
Usul tersebut dikemukakan oleh Tun Mahathir Mohamad selaku Ahli Parlimen Langkawi dan telah pun diterima oleh Speaker untuk dibahaskan.
Tetapi, Muhyiddin Yassin telah pun mengemukakan suatu usul untuk menukar Speaker Parlimen, Mohamad Ariff Md. Yusof untuk digantikan dengan bekas Pengerusi Suruhanjaya Pilihanraya, Azhar Azizan Harun.
Ini bermakna, jika undian menukar Speaker memihak kepada Muhyiddin, hampir pasti usul Tun Mahathir itu tidak akan dibenar untuk dibentangkan.
Hanya jika Mohamad Ariff dapat dikekalkan lagi sebagai Speaker, barulah kemungkinan lebih terbuka untuk usul undi tidak percaya oleh Tun Mahathir terhadap Muhyiddin itu dapat dibawa, dibahas dan diundi.
Mahu tidak mahu, blok pembangkang mesti bersatu hati memastikan usul menukar Speaker itu nanti tidak memihak kepada Muhyiddin.
Dalam pemafahaman yang lebih mudah, kalau usul menukar Speaker oleh Muhyiddin menemui kegagalan, sudah pasti usul undi tidak percaya terhadapnya yang akan dibawa oleh Tun Mahathir selepas itu akan menemui kejayaan.
Kesimpulannya, untuk memastikan kejayaan dalam genggaman dan Muhyiddin dapat dijatuhkan, semua pihak dalam blok pembangkang mestilah bersatu hati mengekalkan Mohamad Ariff sebagai Speaker terlebih dahulu.
Jika ia berjaya, menjatuhkan Muhyiddin hanya “kacang” selepas itu.
Bagaimanapun, satu perkara yang masih mengekang blok pembangkang daripada bersatu hati ialah berkaitan pemilihan calon Perdana Menteri.
Dalam hal ini, walaupun usaha Tun Mahathir Mohamad untuk kembali sebagai Perdana Menteri buat kali ketiga tidak diterima, malah calon pilihannya, Shafie Apdal juga tidak dipersetujui, pilihan yang tinggal hanyalah menyokong satu-satunya calon Perdana Menteri yang dipersetujui oleh PH iaitu Anwar.
Hanya dengan semua pihak, termasuk Tun Mahathir, Shafie dan pihak pembangkang lain menyetujui dan menyokong Anwar sebagai calon Perdana Menteri saja, barulah usaha menumbangkan Muhyiddin boleh menjadi kenyataan.
Kalau Tun Mahathir misalnya, enggan akur dengan konsensus PH manakala Shafie daripada Warisan yang tidak ternampak relevannya untuk menjadi Perdana Menteri juga tidak mahu beralah, maka bukan saja usaha menjatuhkan Muhyiddin akan menemui kegagalan, bahkan mengekalkan Mohamad Ariff pun tidak kesampaian.
Kali ini, biar pun usul undi tidak percaya dibawa oleh Tun Mahathir, perjuangannya mesti terhad untuk menjatuhkan Muhyiddin dan mengembalikan mandat rakyat kepada PH semata-mata, bukan sebagai cubaan untuk kembali sekali lagi sebagai Perdana Menteri.
Dalam kedudukan sekarang, Tun Mahathir mesti sedar realiti dirinya dan lebih baik beliau bertindak menyokong calon pilihan PH sebagaimana dirinya disokong dengan kuat oleh PH sebelum ini.
Adalah diharapkan, dalam rundingan nanti, seperti mandat telah diberi kepada Anwar untuk melakukannya, baik dengan Tun Mahathir atau Shafie, kedua-duanya harus berlapang dada dan menerima dengan terbuka konsensus PH itu.
Jika tidak, bukan saja Muhyiddin akan terus kekal sebagai Perdana Menteri lagi, untuk setidak-tidaknya sehingga PRU15, bahkan berkeras hati hanya akan memalukan Tun Mahathir sendiri di mana usul undi tidak percaya yang dibawanya pasti akan kecundang begitu saja akhirnya.
Tidak seperti Tun Mahathir yang mahu menjatuhkan Muhyiddin agar perjuangannya sentiasa nampak gemilang, Anwar sebaliknya jika tidak berjaya mengembalikan mandat PH dalam waktu terdekat ini, beliau masih ada masa meneruskan perjuangan dalam PRU15 akan datang.
Pilihan kini di tangan Tun Mahathir!!
(Shahbudindotcom 06/07/2020)

0

0

votes
Article Rating
Kongsikan artikel ini


MAJLIS PRESIDEN PH KOMITED PENDIRIAN ASAL, ANWAR DIBERI MANDAT RUNDING DENGAN SHAFIE

KENYATAAN MEDIA MAJLIS PRESIDEN PAKATAN HARAPAN
6 Julai 2020
Majlis Presiden Pakatan Harapan telah mengadakan mesyuarat hari ini membincangkan beberapa perkara penting, dan isu semasa menjelang sidang Parlimen akan datang.
Antara keputusan yang dicapai adalah seperti berikut:
1) Majlis Presiden memutuskan secara sebulat suara untuk menolak usul YAB Tan Sri Muhyiddin Yassin menggugurkan YB Tan Sri Ariff Yusuf sebagai Yang di-Pertua Dewan Rakyat, dan YB Nga Kor Ming sebagai Timbalan Yang di-Pertua Dewan Rakyat.
2) Majlis Presiden konsisten dengan pendirian bahawa fokus Kerajaan Persekutuan dan Negeri ialah untuk membantu rakyat pasca penularan wabak COVID-19. Justeru, kami berpandangan sekiranya berlaku Pilihanraya Umum tergempar sebelum tamat tempoh lima tahun, maka Kerajaan-Kerajaan Negeri yang ditadbir Pakatan Harapan sewajarnya diteruskan dan tidak dibubarkan.
3) Majlis Presiden telah membincangkan usaha-usaha mengembalikan mandat rakyat dan Pakatan Harapan sebagai Kerajaan Persekutuan. Pakatan Harapan komited dengan pendirian asal YB Dato’ Seri Anwar Ibrahim sebagai calon Perdana Menteri, dan mesyuarat juga turut membincangkan cadangan pencalonan YB Dato’ Seri Shafie Apdal sebagai calon Perdana Menteri.
Majlis Presiden berpendirian semua usaha ke arah pengembalian mandat rakyat perlu dijalankan dan memerlukan sokongan semua pihak.
Oleh yang demikian, Majlis Presiden memberikan mandat penuh kepada YB DS Anwar Ibrahim untuk meneruskan perbincangan dengan semua pihak termasuk YB Dato’ Seri Shafie Apdal bagi menyempurnakan pengembalian mandat tersebut.
YB Dato’ Seri Anwar Ibrahim
Parti Keadilan Rakyat (KEADILAN)
YB Hj Mohamad Sabu
Parti Amanah Negara (AMANAH)
YB Lim Guan Eng
Parti Tindakan Demokratik (DAP)

0

0

votes
Article Rating
Kongsikan artikel ini


PILIHAN TERAKHIR

Tamrin Tun Ghafar
Selasa – 07/07/2020
( 1 – 22 )
1. Beberapa hari lepas saya telah mengirim kepada beberapa orang kenalan pandangan ringkas saya berkaitan isu politik semasa:
“No one is perfect. So the best way is to go for Emergency Rule and get rid of ALL those politicians be it from PH or PN. The rakyat is so tired and fedup with those people on top squabbling for positions – NOT for the poor rakyat”
TERJEMAHAN
“Tidak seorang pun yang sempurna. Maka jalan yang terbaik ialah melalui Pemerintahan Darurat dan membersihkan Negara dari ahli – ahli politik sama ada dari PH atau pun dari PN. Rakyat merasa penat dan benci dengan apa yang dilakukan oleh mereka di atas sana yang hanya berebut jawatan – BUKAN untuk rakyat.”
2. Reaksi yang diterima hampir kesemua mereka bersetuju dengan pandangan tersebut.
3. Lagi pun HANYA dengan cara ini sahaja anak – anak muda boleh dilatih dan diberi peluang memimpin negara; ini kerana sistem politik hari ini TIDAK menggalakkan anak – anak muda terutama yang berpelajaran tinggi mendapat tempat yang diperlukan.
4. Sama ada bersetuju atau tidak ini adalah pandangan ikhlas saya yang muak melihat telatah mereka yang diberi kepercayaan dan diharapkan oleh rakyat bawahan.
5. Pemimpin dan pengampu / penyokong mereka hari ini HANYA BERLAKON seolah – olah merekalah orang yang berjuang untuk rakyat tetapi satelah diberi peluang, mereka mula mengatur langkah mengkayakan diri , keluarga dan juak – juaknya; rakyat TERPAKSA MENUNGGU sekian lama bagi berjumpa dengan mereka yang telah diberi kepercayaan; ada yang bernasib baik dapat jumpa dan ada pula yang TERPAKSA TUNGGU Pilihanraya sekali lagi apabila ‘pemimpin’ tersebut datang sehingga ke dapur bagi menagih undi dan memberi sedikit bantuan berupa wang ringgit.
6. YANG PATUT DIPERSALAHKAN IALAH PENGUNDI ITU SENDIRI KERANA MEREKA BOLEH DENGAN SENANG DIPERDAYA DENGAN JANJI – JANJI MANIS.
7. Amalan salahguna kuasa dan rasuah sudah menjadi makanan dan darah daging mereka yang telah diberi amanah,
8. Dari Perdana Menteri hinggalah budak pejabat amalan tak bermaruah dan jijik ini bagaikan :
‘Irama Dan Lagu
Yang Tak Boleh Dipisahkan’
9. Ayat – Ayat Al-Quran dan Hadith pula ditafsir begitu mudah mengikut selera dan keperluan mereka; yang dulu diharamkan, kini dihalalkan begitu juga yang pernah dipuji dan disanjung kini diharamkan.
10. Pengikut – pengikut Parti Angkut Sampah ini pula terlalu percaya dan taksub seolah – olah pemimpin mereka adalah Perwaris Nabi yang maksum; tidak boleh menyoal apatah lagi mengkritik jika mahukan ke Syurga.
11. Rasuah bukan sahaja dilakukan oleh orang politik , malah ia turut di lakukan oleh sebahagian Pegawai dan Kakitangan Kerajaan sehingga sanggup menjadi PENGKHIANAT NEGARA.
12. Ini semua berlaku kerana bak kata pepatah :
‘Ikan Busuk
Bermula
Dari Kepala’
13. Rampasan Kuasa dilakukan semata – mata bagi memenuhi nafsu; suara dan dan hak rakyat TIDAK LAGI DIPEDULI, DIHORMATI DAN DIAMBIL KIRA.
14. Alasan yang didendangkan kepada rakyat khususnya orang Melayu ialah KONONNYA bagi menjamin kuasa Melayu daripada dikuasai oleh DAP.
15. Sebenarnya mereka tahu dan sedar bahawa DAP hanya mempunyai 42 Kerusi Parlimen dari 43 Kerusi yang mereka bertanding dari jumlah 222 Kerusi dan DAP pula HANYA menentang calun – calun MCA dan Gerakan sahaja, BUKAN calun Melayu UMNO dan PAS.
16. Yang sedihnya ramai orang Melayu termakan dengan DAKYAH dan FITNAH yang SENGAJA DICIPTA oleh UMNO dan PAS kononya DAP akan menghapuskan Hak Istimewa orang Melayu , Bahasa, Agama Islam dan Raja – Raja Melayu.
17. ” Bangsa Sendiri Yang Mencuri Hak Bangsanya Tapi Dia Akan Tuduh Bangsa Lain Supaya Dia Bebas Mencuri
Negara Akan Pasti Hancur Kerana Adanya para PENGKHIANAT Bangsa Sendiri
– itulah pesan Bung Karno atau Soekarno , Presiden Indonesia kepada rakyatnya sekitar tahun 1955
18. Perkara diatas sebenarnya telah TERMAKTUB / TERTANAM DIDALAM PERLEMBAGAAN; ia TIDAK BOLEH DIPINDA APATAH LAGI DIHAPUS oleh sesiapa pun apatah pula DAP yang hanya miliki 42 Kerusi; walau 100 Kerusi sekali pun.
19. Tidak dinafikan ada segilintir masyarakat Cina dan bukan Islam yang kebetulan Ahli DAP yang terus menyalak namun mereka ini tak ubah seperti :
‘Anjing Menyalak
Bukit’
20. Apa bangsa sekalipun sama ada orang Cina , India mahu pun Melayu pasti terdapat beberapa orang ‘extrimis’ di kalangan mereka yang menyakiti perasaan bangsa lain.
21. Keadaan Negara kini TERLALU BERCELARU ( confused state ) disebabkan ‘mainan politik melampau’ oleh pemain – pemain politik yang mementingkan diri; rakyat menderita dan ramai pula yang hilang pekerjaan dan punca pendapatan disebabkan keadaan ekonomi yang tidak menentu ekoran COVID 19, maka PILIHAN TERAKHIR DAN TERBAIK ialah Yang DiPertuan Agong hendaklah MENGGANTUNG PARLIMEN dan MELANTIK seorang Ketua Pentadbir yang difikirkan sesuai.
22. SEMOGA KITA TIDAK KESAL APABILA NASI SUDAH JADI BUBUR.
Wassalam
Terima Kasih.

0

0

votes
Article Rating
Kongsikan artikel ini


TAK GUNA BERMUAFAKAT DENGAN PAS JIKA UMNO SUDAH TIDAK MINAT JAWATAN PERDANA MENTERI

Apabila BN kalah PRU14 dan UMNO buat pertama kali hilang kuasa sejak merdeka, bahkan peranan Pas sebagai kuasa ketiga dan untuk memecahkan undi juga tidak menjadi, kedua-dua parti itu akhirnya mengambil keputusan menukar hubungan yang selama ini tersembunyi menjadi sebuah ikatan rasmi.
Dengan itu, terbentuklah Muafakat Nasional, suatu perkahwinan politik yang rasmi antara UMNO dan Pas.
Sebelum ini, hubungan UMNO dan Pas hanyalah secara tidak rasmi dan kononnya bukan berkaitan politik.
Ia bermula apabila Najib Razak dan Hadi Awang duduk sepentas berbaju merah jambu dalam Program Multaqa Ulama pada 17 Disember 2015 di mana kehadiran mereka itu telah mencetuskan kegemparan baru dalam politik negara ini.
Sejak itu telah dikesan seolah-olah wujud hubungan main mata antara UMNO dan Pas, meskipun kedua-duanya saling menafikan.
Apa lagi, melalui kenyataan beberapa pimpinan Pas yang mula lunak terhadap UMNO, diikuti dengan parti itu bertanding 145 kerusi dalam PRU14 lalu, tujuannya adalah nyata difahami untuk memberi laluan mudah kepada UMNO mengekalkan kuasa melalui usaha memecahkan undi.
Begitu pun, berikutan arus perubahan yang ditunjukkan oleh rakyat terlalu kuat, UMNO dan BN gagal mengekalkan kuasanya, manakala Pas pula hanya menang 18 kerusi saja.
Tetapi, kekalahan BN itu telah menjadikan UMNO dan Pas berani mendedahkan hubungan mereka sehingga akhirnya terbentuklah Muafakat Nasional.
Dalam hal ini, tanpa keraguan lagi wujudnya Muafakat Nasional adalah kerana UMNO ingin berkuasa semula.
Pas pula setuju mengikat hubungan secara rasmi dengan UMNO ialah untuk memberi bantuan secara terbuka, tidak lagi secara sembunyi dan tidak rasmi seperti sebelum ini.
Malangnya, berdasarkan perkembangan semasa, terutama setelah hubungan melalui Muafakat Nasional telah menunjukkan hasil dengan gabungan itu menang beberapa pilihanraya kecil, malah UMNO dan Pas kemudiannya juga berjaya berada dalam kerajaan melalui pintu belakang bersama Muhyiddin Yassin dan Bersatu, UMNO kini seolah-olah berundur ke belakang dengan tidak mahu lagi pemimpinnya duduk di kerusi Perdana Menteri.
Kecenderungan UMNO, terutama yang ditunjukkan oleh pemimpinnya yang ada jawatan dalam kerajaan ialah mereka mahu terus mengekalkan Muhyiddin sebagai Perdana Menteri.
Apa sudah jadi?
Lupakan UMNO kepada tujuan asal Muafakat Nasional diwujudkan?
Lupakah juga kepada tujuan bergabung dengan Pas?
Bukankah ia untuk memenangi pilihanraya, mengambil balik kuasa dan meletakkan semula pemimpin UMNO sebagai Perdana Menteri?
Walaupun difahami UMNO kini bersama dengan Bersatu dalam PN, tetapi tidakkah UMNO dan Pas merupakan blok terbesar dalam kerajaan, bukan saja sekarang malah besar kemungkinan kedudukan itu berterusan lagi selepas PRU15 nanti?
Makanya, UMNO bukan saja harus, bahkan wajib, mengambil alih kerusi Perdana Menteri yang diduduki Muhyiddin sekarang ini.
Sebagaimana banyak disebut oleh pemimpin UMNO sendiri sebelum ini bahawa sokongan kepada Muhyiddin hanyalah sehingga PRU15 atau secara sementara saja, ia seharusnya dikekalkan sampai bila-bila.
Lebih-lebih lagi dengan kedudukan Bersatu yang berantakan, tiada akar umbi, hanya parti kecil dan sekadar parti serpihan kepada UMNO, mengekalkan lagi Muhyiddin adalah sesuatu yang memalukan buat parti Melayu terbesar itu.
Lebih daripada itu, dengan bergabung bersama Pas pula, Muafakat Nasional adalah gabungan politik Melayu terbesar yang tidak pernah tercipta di negara ini di mana UMNO sepatutnya mesti berani menyatakan keinginan merebut kembali kerusi Perdana Menteri serta tidak malu menamakan calonnya untuk jawatan tersebut.
Namun, kenapa tiba-tiba tiada calon Perdana Menteri sendiri yang mahu ditonjolkan?
Mengapa masih mahu berketuakan Muhyiddin yang datang daripada Bersatu?
Tidakkah ia pelik jadinya?
Logiknya, jika sudah tidak berminat lagi kepada jawatan Perdana Menteri, lebih baik UMNO tinggalkan saja Muafakat Nasional dan semua ahlinya beramai-ramai berpindah menyertai Bersatu.
(Shahbudindotcom 07/07/2020)

0

0

votes
Article Rating
Kongsikan artikel ini


SEDIAKAH ZAHID HAMIDI BERI LALUAN MUHYIDDIN AMBIL ALIH PRESIDEN UMNO?

Perdana Menteri, Muhyiddin Yassin perlu kembali menyertai UMNO demi untuk mengukuhkan parti terbesar orang Melayu itu, kata Ahli Parlimen Padang Rengas, Nazri Abdul Aziz.
Menurut Nazri, semua ahli dan pemimpin UMNO perlu bersikap terbuka dan menerima Muhyiddin kembali menyertai parti itu.
Kata beliau, dengan kembalinya Muhyiddin ke pangkuan UMNO, banyak masalah akan dapat diselesaikan, antaranya pembahagian kerusi antara UMNO dan PAS.
“Muhyiddin tidak tinggalkan kita (UMNO) tetapi dipecat dan sekiranya beliau kembali, sumbangannya amat besar kerana bawa balik jawatan Perdana Menteri kepada UMNO.
“Tidak berbangkit apa akan jadi kepada Presiden UMNO kerana yang penting adalah parti, kita kena terima dengan tangan terbuka,” katanya kepada Astro Awani.
Nazri mencadangkan, sekiranya Muhyiddin kembali ke pangkuan UMNO, jawatan presiden parti juga perlu diserahkan kepada Ahli Parlimen Pagoh itu.
Hujah beliau, secara tradisinya, Perdana Menteri adalah merupakan Presiden UMNO dan pemimpin serta ahli parti perlu menerima penyertaan semula Muhyiddin dengan tangan terbuka.
“Kita sebagai orang Melayu kena sentiasa sedia bermaaf-maafan demi perjuangan agama, bangsa dan tanah air.
“Kita kena bagi jawatan Presiden UMNO sebab beliau kembali bukan dengan tangan kosong tetapi dengan jawatan Perdana Menteri, kita kena terima, kena berkorban dan menerima dengan terbuka.
“Saya seorang anak Melayu, pada saya tidak ada pengorbanan yang tidak boleh kita lakukan demi agama dan bangsa kita,” katanya lagi.

0

0

votes
Article Rating
Kongsikan artikel ini


SOKONGAN MUAFAKAT NASIONAL KEPADA MUHYIDDIN HANYA SANDIWARA?

Hanya dalam tempoh dua hari, nada kenyataan Annuar Musa berhubung sokongan UMNO kepada Muhyiddin Yassin sebagai Perdana Menteri dilihat sudah mulai berbeza.
Dua hari lalu, beliau berkata, secara prinsipnya Muafakat Nasional yang dianggotai UMNO dan Pas telah bersetuju menyokong atau mengekalkan Muhyiddin sebagai Perdana Menteri seterusnya.
“Di peringkat jawatankuasa bersama Muafakat Nasional yang saya Setiausaha Agungnya, memang betul apa disebutkan oleh Presiden Pas, Hadi Awang berkenaan perkara tersebut.
“Pendirian UMNO dan Pas dalam soal ini adalah pendirian yang sama.
“Saya sahkannya,” kata Annuar yang juga Setiausaha Agung BN serta Menteri Wilayah Persekutuan.
Semalam pula, Ahli MT UMNO itu berkata, sokongan Muafakat Nasional kepada Muhyiddin untuk terus menjadi Perdana Menteri hanya terhad jika pilihanraya mengejut diadakan dalam tempoh terdekat ini saja.
Beliau bagaimanapun tidak dapat menyatakan pendirian sebenar Muafakat Nasional terhadap Muhyiddin untuk tempoh yang jauh ke depan.
“Politik ini benda yang dinamik. Pendirian kita sekarang, kita menyokong Muhyiddin sebagai Perdana Menteri.
“Jika pilihanraya diadakan secara mengejut, kita bersama dengan Muhyiddin.
“Tapi selepas, itu, jika jauh ke depan, saya tak boleh jawab perkara yang terlalu jauh ke depan,” katanya lagi.
Pulakkkk?
Kenapa jadi begitu?
Apa bezanya menyokong Muhyiddin untuk pilihanraya mengejut yang mungkin diadakan dalam dua tiga bulan akan datang dengan pilihanraya sebenar yang bakal diadakan dalam tempoh dua atau tiga tahun lagi?
Mengapa sokongan yang konsisten dan berkekalan tidak boleh diberikan kepada Muhyiddin, tidak kira sama ada pilihanraya untuk mengejut atau pilihanraya sebenar?
Bukankah jika sokongan itu ikhlas dan Muafakat Nasional benar-benar ingin mengekalkan lagi Muhyiddin sebagai Perdana Menteri, tidak kira bila pun pilihanraya diadakan, pendirian yang diberikan sepatutnya adalah sama?
Apakah ini bermakna Muhyiddin sedang disandiwarakan oleh Muafakat Nasional, UMNO dan juga Pas?
(Shahbudindotcom 08/07/2020)

0

0

votes
Article Rating
Kongsikan artikel ini


APA JADI KALAU USUL PM KALAH PADA 13 JULAI NANTI?

Cakap-cakap bahawa Perdana Menteri Tan Sri Muhyuddin Yassin akan membentangkan usul untuk menggantikan Speaker Dewan Rakyat Tan Sri Mohamad Ariff Md Yusof dan Timbalan Speaker YB Nga Kor Ming bukan cakap-cakap kosong.
2. Sebagai seorang Ahli Parlimen, saya menerima melalui Poslaju pada hari ini 8hb Julai 2020 (5 hari sebelum sidang Dewan Rakyat bermula) sebuah dokumen Parlimen Malaysia setebal 350 muka surat berkenaan Aturan Urusan Mesyuarat bermula dari 13 Julai 2020 hingga 27 Ogos 2020. Dokumen ini bukan dokumen rahsia dan tiada peraturan “embargo” dikenakan, maka saya ingin berkongsi maklumat dengan para pembaca di luar sana supaya anda semua tahu apa yang akan berlaku di dalam Dewan Mesyuarat Parlimen.
3. Usul untuk menggantikan Tan Sri Mohamad Arif merupakan Usul No.2 dalam Aturan Urusan Mesyuarat dan Usul-Usul pada 13 Julai 2020. Usul itu berbunyi: “ Perdana Menteri akan mencadangkan:- “Bahawa Dewan rakyat ini mengambil ketetapan untuk Tuan Yang di-Pertua, Yang Berhormat Tan Sri Dato’ Mohamad Ariff bin Md Yusof mengosongkan jawatannya atas alasan terdapat pencalonan lain bagi jawatan Tuan Yang di-Pertua.”
4. Usul No. 2 tersebut diikuti dengan Usul No.3 dari Perdana Menteri yang mohon mencadangkan Datuk Azhar bin Azizan @ Harun dipilih menjadi Tuan Yang di-Pertua Dewan Rakyat mengikut Peraturan Mesyuarat 4(1) Peraturan-Peraturan Mesyuarat Dewan Rakyat.
5. Usul No.4 pula bertujuan untuk mengenepikan Timbalan Speaker Dewan Rakyat, YB Nga Kor Ming. Manakala usul No.5 untuk mencadangkan Dato’ Sri Azalina binti Othman Said, Ahli Parlimen Pengerang sebagai Timbalan Speaker. Kedua-dua usul ini, No.4 dan No.5 juga dibentangkan oleh Perdana Menteri.
6. Bagaimana jika usul No.2 itu ditolak oleh Dewan Rakyat atau keempat-empat usul yang dibentangkan oleh Perdana Menteri itu mengalamai kekalahan? Jika Perdana Menteri kalah bermaka Kerajaan Perikatan Nasional pimpinannya juga kalah. Adakah Perdana Menteri perlu meletakkan jawatan jika kesemua usul yang beliau bentangkan itu atau salah satu daripadanya ditolak oleh Dewan Rakyat?
7. Tidak ada peruntukan di dalam Perlembagaan Persekutuan atau amalan bersifat konvensi yang menuntut Perdana Menteri meletakkan jawatan. Muhyiddin Yassin akan berasa kecundang dan Kerajaan PN akan menerima tamparan dari blok pembangkang jika usul-usul mengenepikan Speaker dan Timbalan Speaker berkesudahan dengan kekalahan. Tetapi dengan Perdana Menteri Muhyiddin Yassin berani membentangkan usul-usul tersebut memberi isyarat awal bahawa kerajaan PN pimpinannya padu dan kukuh dan beliau sebagai Perdana Menteri mempunyai cukup bilangan ahli parlimen yang menyokong kerajaan pimpinannya.
8. Ujian yang dihadapi oleh Muhyiddin Yassin pada 13 Julai ini besar. Pakatan Harapan Plus walaupun nampak ada masalah dalaman sesamanya tetapi dalam soal menghadapi Usul mengenepikan Speaker Mohamad Ariff dan Timbalan Speaker YB Nga Kor Ming yang dibawa oleh Perdana Menteri, mereka bersatu dan akan memberi tentangan yang hebat di Parlimen nanti pada 13 Julai ini.
9. Tan Sri Muhyiddin Yassin tidak perlu merajuk dan patah hati jika usul-usulnya itu nanti menghadapi kekalahan. Beliau boleh merujuk sejarah. Pada tahun lepas 2019 usul dari Kerajaan Pakataan Harapan yang dibentangkan oleh Perdana Menteri ketika itu Tun Dr Mahathir Mohamad untuk meminda Perkara 1 (2) Perlembagaan Persekutuan juga menghadapi kekalahan apabila gagal mendapat kelulusan dua pertiga Dewan Rakyat kerana mendapat tentangan dari blok pembangkang ketika itu. Tun Dr Mahathir tidak meletak jawatan kerana kekalahan itu dan tidak juga pergi menghadap Yang di-Pertuan Agong supaya membubarkan Parlimen.
10. Muhyiddin Yassin pun perlu berbuat hal yang sama iaitu terus mentadbir negara jika usul-usulnya itu tewas di Parlimen. Malu sedikit tidak apalah kerana reputasinya sebagai Perdana Menteri Kerajaan PN tercalar. Tetapi Muhyiddin Yassin tidak perlu sampai terpaksa menasihatkan Yang di-Pertuan Agong supaya membubarkan Parlimen untuk mengadakan Pilihanraya Umum ke-15 yang mengejut kerana terkejut.Yang di-Pertuan Agong di bawah Perkara 40 (2) (b) Perlembagaan Persekutuan mempunyai kuasa untuk tidak memperkenankan permintaan bagi pembubaran Parlimen. Perdana Menteri tentu tahu hal ini dan beliau tentu akan berhati-hati.
11. Secara peribadi saya selaku Ahli Parlimen dari PH dan Parti Keadilan Rakyat pernah menyuarakan tuntutan terbuka supaya Perdana Menteri Muhyiddin Yassin meletakan jawataan sekira usulnya mengenepikan Speaker Mohamad Ariff menemui kegagalan. Tetapi siapalah saya untuk mendesak tuntutan sedemikian terhadap Perdana Menteri memandangkan usul-usul mengenepikan Speaker dan Timbalan Speaker Mohamad Ariff dan Nga Kor Ming bukanlah usul yang bersifat kewangan seperti Belanjawan Tahunan Negara yang menuntut Perdana Menteri dan kerajaan pimpinannya meletakkan jawatan sekiranya usul berkenaan Belanjawan Negara itu kalah di Parlimen.
12. Tetapi bagaimana jika Usul-usul Perdana Menteri itu beroleh kemenangan dan Speaker serta Timbalan Speaker yang ada sekarang berjaya diketepikan melalui proses pengundian yang telus dan adil di Parlimen? Ini tentu satu suntikan semangat yang kuat kepada Perdana Menteri Muhyiddin Yassin dan kerajaan PN pimpinannya. Dan ia merupakan satu tamparan hebat kepada blok pembangkang PH Plus.
13. Tetapi Perdana Menteri Muhyiddin Yassin tidak berada dalam keadaan selesa pada 13 Julai nanti. Kerana di dalam Aturan Urusan Mesyuarat pada tarikh tersebut terdapat satu usul No.27 yang dibawa oleh Tun Dr Mahathir Mohamad, Ahli Parlimen Langkawi yang akan mencadangkan :-
“ Bahawa Dewan ini memberi kebenaran kepada Yang Berhormat bagi kawasan Langkawi untuk mencadangkan suatu usul iaitu menurut Peraturan Mesyuarat 26(1) dibaca bersama Peraturan Mesyuarat 27(3), dalam Peraturan-Peraturan Mesyuarat Dewan Rakyat, mengemukakan resolusi untuk membuat ketetapan bahawa Perdana Menteri Tan Sri Muhyiddin bin Yassin sebagai Ahli Yang Berhormat Pagoh tidak mempunyai keyakinan majoriti Ahli-Ahli yang Berhormat Dewan Rakyat.”
Persoalan berkenaan prosedur ialah adakah pada 13 Julai nanti usul No.27 yang dikemukakan oleh Tun Dr Mahathir sempat dibentangkan dan dibahas serta diputuskan dengan undi atau terpaksa ditangguhkan ke tarikh lain?
Sama-samalah kita ikuti perkembangaan menarik di Parlimen nanti.
Hassan Abdul Karim
Ahli Parlimen Pasir Gudang
Rabu 8 Julai 2020

0

0

votes
Article Rating
Kongsikan artikel ini


TIGA MP UMNO TAK SOKONG MUHYIDDIN?

Sidang Parlimen 13 Julai hingga 27 Ogos ini adalah cabaran sebenar buat Muhyiddin Yassin sejak mengangkat sumpah sebagai Perdana Menteri pada 1 Mac lalu.
Beliau bukan saja dijangka akan berhadapan dengan usul undi tidak percaya yang akan diusulkan oleh Tun Mahathir Mohamad terhadapnya, bahkan juga dalam cubaan untuk memastikan usulnya sendiri untuk menukar Speaker, Mohamad Ariff Md Yusof dan Timbalan Speaker, Nga Kor Ming, menemui kejayaan.
Kedua-dua usul tersebut, jika tidak memihak kepada Muhyiddin, ia dengan sendirinya akan memberi kesan kepada kedudukannya sebagai Perdana Menteri.
Oleh kerana usul membuang Speaker, melantik Speaker baru, membuang Timbalan Speaker dan melantik Timbalan Speaker baru dibawa sendiri oleh Muhyiddin dan diletakkan dalam Aturan Mesyuarat No 2 hingga No 5, maka ia akan dilakukan sebaik saja Sidang Parlimen dimulakan pada hari Isnin, 13 Julai itu.
Usul undi tidak percaya oleh Tun Mahathir pula diletakkan dalam Aturan Mesyuarat No 27.
Berdasarkan susunan tempat duduk pada Sidang Parlimen pada 18 Mei lalu, kelebihan yang ada pada Muhyiddin berbanding blok pembangkang hanyalah satu kerusi saja.
Ini bermakna, dalam cubaan beliau mahu menukar Speaker dan Timbalan Speaker, ia bukanlah suatu usaha yang mudah, walaupun Muhyiddin dilihat ada keyakinan untuk memenanginya.
Sementara blok pembangkang telah membuat ketetapan untuk menolak usul Muhyiddin itu, sumber daripada blok kerajaan pula memperlihatkan lebih ketidakpastian dalam sokongan yang akan diterima oleh Perdana Menteri.
Difahamkan sehingga ini sekurang-kurangnya tiga Ahli Parlimen UMNO diberi bayangan serta diperbualkan mungkin tidak menyokong Muhyiddin, baik dalam usul membuang Speaker dan Timbalan Speaker atau usul undi tidak percaya.
Memandangkan usul Muhyiddin itu perlu melalui Speaker sedia ada terlebih dahulu iaitu Mohamad Ariff sendiri, beliau hampir pasti akan memutuskan usul membuangnya dan Nga Kor Ming itu dilakukan secara undi sulit.
Dengan yang demikian, tiada masalah bagi tiga Ahli Parlimen UMNO itu untuk mengundi yang tidak memihak kepada Muhyiddin.
Sumber lain pula menyebut, mungkin juga tiga Ahli Parlimen UMNO itu akan mengambil sikap berkecuali dalam pengundian atau tidak hadir sama sekali ke Parlimen ketika usul dibentangkan.
Dengan yang demikian, berbanding majoriti asal blok kerajaan hanya ada satu undi, kekurangan tiga undi itu dengan mudah membuatkan Muhyiddin dapat dikalahkan.
Dalam usul undi tidak percaya, ia juga dipercayai akan dilakukan secara undi sulit dan dengan itu ia tidak menjadi masalah kepada tiga Ahli Parlimen UMNO yang sama untuk tidak memberi sokongan kepada Muhyiddin.
Dalam usul undi tidak percaya itu, oleh kerana kekalahan Muhyiddin akan memungkinkan Parlimen dibubarkan, cakap-cakap dalam UMNO juga sedang berkembang bahawa tidak mustahil lebih ramai Ahli Parlimen parti itu akan turut tidak menyokong Perdana Menteri.
Sokongan mereka adalah semata-mata dengan harapan agar kekalahan Muhyiddin akan membuka ruang kepada Parlimen dibubarkan dan pilihanraya mengejut diadakan, sekaligus membolehkan pemimpin UMNO dilantik sebagai Perdana Menteri baru.
Dalam hal ini, UMNO yang bekerjasama dengan Pas dalam Muafakat Nasional berkeyakinan penuh gabungan itu mampu memenangi jumlah kerusi yang cukup untuk membentuk kerajaan kiranya pilihanraya mengejut diadakan.
Diberitakan, dalam hal ini, selain tiga Ahli Parlimen tadi, sekurang-kurangnya ada lima lagi Ahli Parlimen UMNO tidak pernah berganjak daripada pendirian perlunya pilihanraya mengejut diadakan segera bagi mengembalikan kuasa parti itu sebagai peneraju pentadbiran negara ini berbanding membiarkan Muhyiddin lebih lama di puncak kuasa.
(Shahbudindotcom 09/07/2020)

0

0

votes
Article Rating
Kongsikan artikel ini


LEBIH BAIK BERPISAH SAJALAH…..

Hanya kerana keceluparan atau mungkin “terlajak cakap” oleh Menteri Pembangunan Luar Bandar, Dr. Latif Ahmad, hubungan UMNO dan Bersatu kini tiba-tiba jadi bermasalah.
Beliau yang menyebut UMNO sebagai parti tidak laku di Sabah telah mendapat kecaman keras daripada hampir semua pemimpin parti itu.
Walaupun sudah meminta maaf dan mengakui kesilapannya, permohonan maaf Ahli Parlimen Mersing itu nampaknya langsung tidak dipedulikan.
Daripada mereka menyerangnya dengan melabel sebagai pemimpin yang lupa diri dan tidak mengenang jasa UMNO kerana selama ini bernaung dan banyak mendapat nikmat kehidupan melalui parti itu sebelum melompat menyertai Bersatu, perbalahan mula merebak untuk mengambil balik kerusi Mersing yang diduduki oleh Dr. Latif.
Presiden UMNO, Ahmad Zahid Hamidi dan bekas Perdana Menteri, Najib Razak adalah antara pemimpin kanan parti yang tidak berselindung lagi tentang keperluan UMNO mengambil semula kerusi Mersing itu.
Setiausaha Agung BN, Annuar Musa pula berkata, UMNO akan mempertahakan semua kerusi yang dimenanginya pada PRU14 lalu.
Secara tersiratnya, kenyataan Annuar itu tentulah bermaksud BN mahukan balik berbelas kerusi yang dimenanginya pada PRU14 lalu, tetapi Ahli Parlimennya kemudian meninggalkan UMNO untuk menyertai Bersatu, termasuk Dr. Latif sendiri.
Lebih daripada itu, ini juga bermaksud UMNO mahukan balik semua kerusinya yang dimenangi oleh pelompat-pelompat seperti Dr. Latif itu.
Dengan UMNO mahu mengambil semula kerusi-kerusi tersebut, ertinya UMNO tidak mahu berkompromi langsung dengan Bersatu dalam soal tersebut.
Maka, di mana pemimpin-pemimpin UMNO yang sudah beralih kepada Bersatu itu mahu bertanding?
Sementara itu, dengan UMNO makin merapatkan cengkaman hubungan dengan Pas melalui penubuhan pelbagai jawatankuasa untuk menghadapi PRU15, adalah jelas bahawa Bersatu makin cuba dipinggirkan.
Lalu, apa tunggu lagi?
Apakah UMNO mahu terus bersama dengan Bersatu dalam PN, tetapi sentiasa bercakaran?
Begitu juga Bersatu, buat apa tunggu lagi bersama dengan UMNO jika sudah tahu mereka bakal ditinggalkan?
Bukankah berpisah segera lebih baik bagi kedua-duanya?
(Shahbudindotcom 10/07/2020)

0

0

votes
Article Rating
Kongsikan artikel ini


MALAYSIA PERLU KEPIMPINAN BARU TANGANI KEMISKINAN

Tugas asasi sebuah kerajaan adalah menjamin keselamatan dan kesejahteraan rakyat. Segala yang dilakukan oleh kerajaan – membina jalan, taman sekolah, hospital, memastikan keselamatan orang ramai terjaga, mengambil langkah drastik untuk menghentikan penularan penyakit – adalah untuk menghindarkan rakyat dari kemudaratan.
Isu paling kritikal yang sedang negara kita hadapi adalah kegagalan untuk menangani jutaan rakyat kita yang berada di paras kemiskinan. Wabak Covid-19 sebenarnya telah menghadapkan kita dengan realiti tersebut. Apabila kerajaan mengumumkan Perintah Kawalan Pergerakan (PKP), rata-rata rakyat hampir tidak bersedia dengan simpanan.
Golongan B40 bergantung pada upah harian atau mingguan, sementara golongan M40 turut mengalami kesukaran untuk meneruskan kehidupan tanpa pekerjaan.
Pada Ogos 2019, pelapor khas Pertubuhan Bangsa Bersatu (PBB) mengenai kemiskinan dan hak asasi manusia, Philip Alston, telah menyampaikan dapatan beliau ke Malaysia di mana beliau mempersoalkan dakwaan kerajaan bahawa paras kemiskinan di Malaysia adalah kurang daripada 1% rakyat.
Angka sedemikian tidak masuk akal menurutnya – sesiapa sahaja yang berjalan di sekitar Kuala Lumpur pasti akan menemukan ribuan keluarga yang menghadapi kesusahan.
Ini tidak termasuk sebahagian besar yang dipinggirkan di seluruh negara termasuk warga di Sabah dan Sarawak.
Justeru, tidak mungkin Malaysia berhasil membasmi kemiskinan sedemikian rupa, terutama saat kita meneliti kajian oleh Profesor Fatimah Kari dari Universiti Malaya.
Kajiannya pada tahun 2018 telah mendedahkan bahawa 84% daripada pesara-pesara KWSP didapati tergolong dalam kalangan miskin tegar, yakni miskin sekurangnya dalam salah satu dimensi kemiskinan dalam takrifan menyeluruh beliau terkait kemiskinan.
Dapatan Profesor Fatimah itu turut menyerlahkan bahawa kaum wanita adalah secara pelbagai dimensinya lebih miskin daripada kaum lelaki, seperti dari dimensi pengangkutan, pendapatan, pemilikan rumah dan pendidikan.
Beliau turut mendapati bahawa pesara kaum India ternyata yang paling melarat, diikuti oleh kaum Melayu.
Sebelum ini, setiap kali angka rasmi kemiskinan dicabar – kerajaan akan mengumumkan indeks baharu – seperti “indeks kemiskinan nisbi,” atau “indeks kemiskinan pelbagai dimensi.”
Kaedah baru ini ada muslihatnya – secara zahirnya dikatakan meningkatkan kefahaman kita terhadap kemiskinan – namun akhirnya yang berlaku adalah peremehan masalah besar yang sedang dihadapi.
Natijahnya, rakyat yang miskin dihadapkan dengan kegagalan berterusan oleh kerajaan dalam menangani punca sebenar kemiskinan.
Dalam masa yang singkat, Pakatan Harapan (PH) telah menggerakkan beberapa usaha untuk mengkaji semula kaedah penilaian kemiskinan agar pemahaman yang sahih terhadap tahap kemiskinan di negara ini dapat difahami.
Menerusi Kaukus Reformasi dan Tadbir Urus Parlimen sebelumnya, saya telah mengetengahkan isu ini sebagai peranan semak dan imbang.
Kita telah mengundang pakar ekonomi Profesor Jomo Kwame Sundaram, Profesor Rajah Rasiah dan Profesor Edmund Terrence Gomez untuk menyampaikan pandangan mereka kepada Ahli Parlimen tentang bagaimana caranya kerajaan boleh menumpukan usaha kepada pembasmian kemiskinan.
Menerusi usaha bipartisan ini, kami telah mendesak kerajaan tatkala itu untuk
(1) melakukan kajian dan semakan semula kepada takrifan kemiskinan yang lebih kontemporari serta kaedah penetapan kadar kemiskinan di negara ini;
(2) melaksanakan reformasi di dalam menangani isu kemiskinan dengan memberi penekanan terhadap pendekatan pelbagai dimensi seperti elemen jangka hayat, kesihatan, pendidikan dan tidak terhad kepada pendefinisian kemiskinan mutlak yang melihat semata-mata dimensi kewangan dan pendapatan;
(3) memastikan pelaksanaan dasar-dasar dan program pembangunan yang berkesan, mengelak ketirisan dan salah guna kuasa;
(4) merangka dasar ekonomi yang menggalakkan pertumbuhan ekonomi secara seimbang dan menggalakkan agihan kekayaan yang adil dan inklusif yang menjurus kepada kumpulan sasar.
Kaedah yang digunakan oleh kerajaan untuk menilai masalah kemiskinan amat penting. Sekiranya kerajaan benar-benar percaya terdapat kurang daripada 25,000 orang miskin di negara ini, maka kemiskinan tidak akan menjadi keutamaan mereka, dan natijahnya kerajaan akan mengalihkan perbelanjaan yang selayaknya kepada sektor lain.
Sebaliknya, jika kita sebagai rakyat Malaysia menerima hakikat bahawa mungkin terdapat kira-kira 6-8 juta rakyat di negara kita yang hidup dalam paras kemiskinan atau hampir dengannya, termasuk kaum Melayu, dan bumiputra Sabah dan Sarawak, maka keputusan kerajaan tentang cara untuk memperuntukkan dana dan sumber negara untuk jaring keselamatan sosial, penjagaan kesihatan, pendidikan dan infrastruktur akan jauh berbeza.
Untuk sebuah negara berpendapatan sederhana yang kaya dengan hasil mahsul semulajadi, saya berpendapat ia sangat tidak masuk akal bahawa tahap kemiskinan kita begitu tinggi.
Kita mesti mempersoalkan mengapa setelah 60 tahun merdeka, dan empat dasawarsa polisi pengagihan pendapatan, kita masih mencatatkan kadar kemiskinan sedemikian rupa.
Mencapai status negara berpendapatan tinggi sambil mengabaikan nasib jutaan orang akan tidak bermakna apa-apa – sebuah kemenangan sendu buat negara.
Apakah yang telah dilakukan oleh kerajaan Perikatan Nasional (PN) sejak bulan Mac yang lalu dalam membela nasib orang Melayu? Mereka telah mendirikan sebuah kabinet menteri yang besar yang menelan belanja tambahan RM 7.6. juta setahun.
Mereka telah melantik ahli- ahli Parlimen yang sudah pun punyai elaun yang besar sebagai pengarah-pengarah di syarikat- syarikat berkaitan kerajaan (GLC).
Dengan pelantikan tersebut, mereka telah menafikan golongan profesional yang berkelayakan daripada mengetuai GLC, termasuklah golongan korporat Melayu yang berintegriti, dan pada masa yang sama menebalkan kocek ahli-ahli Parlimen dan membeli kesetiaan.
Saat membahaskan mengenai tatakelola yang baik – PN menanam tebu di bibir, kononnya bertekad tegas memerangi rasuah.
Namun, persekongkolan mereka dengan pemuka-pemuka parti pemerintah sebelum ini tatkala jutaan saham Bumiputra dilesapkan, berhektar tanah Bumiputra dijual dan dijarah, dan ketika berlonggok skandal mega berlaku, saya kini mempersoalkan apakah kepentingan orang Melayu akan benar-benar terpelihara di bawah pentadbiran ini.
Pemulihan Malaysia daripada krisis Covid-19 tidak wajar diukur daripada segi pertumbuhan KDNK sahaja. Apabila kerajaan melakukan sedemikian, ia hanya akan mengulangi kesilapan lampau.
Kadar pemulihan mestilah diukur secara menyeluruh agar Malaysia muncul lebih kuat, lebih berdaya tahan dan lebih adil.
Adakah jurang pendapatan antara kaya dan miskin semakin melebar atau tidak? Apakah kadar pekerjaan belia Malaysia? Sejauh manakah kejayaan sektor PKS kita? Ini adalah persoalan asas yang mesti ditangani.
Tuntasnya, ini bukan sekadar persoalan yang perlu dipertimbangkan oleh ahli ekonomi semata-mata. Yang melaksanakan dasar di negara kita pada akhirnya adalah ahli politik jua.
Maka untuk itu ahli politik perlu saling melengkapi. Mereka mesti hadir ke Parlimen dengan segala persediaan rapi untuk membahaskan undang-undang yang akan mencorak masa depan negara untuk tahun-tahun mendatang.
Dalam sebuah negara demokrasi, kita bertanggungjawab untuk menjalankan amanah dengan telus serta berani menerima kritikan rakyat.
Namun malangnya, apa yang kita saksikan pada hari ini adalah watak-watak politik yang terus mengabaikan tanggungjawab mereka pada Parlimen, mengatur helah dan muslihat di balik pintu, memperkosa media dan membawa negara ke lembah kebinasaan.
Tidak syak lagi pada hari ini kita memerlukan sebuah kepimpinan baharu yang akan menyatukan negara ini, dan yang akan melonjakkan negara ke satu tahap yang lebih sejahtera dan sentosa untuk semua.
ANWAR IBRAHIM
Pengerusi PH/Presiden PKR
11 Julai 2020.

0

0

votes
Article Rating
Kongsikan artikel ini


TAHNIAH BUAT MAHATHIR

Difahamkan Mahathir, mantan PM kerajaan PH yang telah melepaskan jawatan sehingga menyumbang kejatuhan kerajaan PH dan dipecat dari Bersatu telah mengumumkan kumpulannya seramai 6 MP dan parti Warisan Sabah telah menubuhkan blok Bebas dan tidak lagi terikat dengan PH Plus.
Pengumuman Mahathir ini merupakan seribu rahmat buat PH kerana kita tidak lagi di’ganggu’ oleh sang saka ini.
Tahniah buat Keadilan kerana kekal berprinsip dan masih kukuh menggigit erat mandat rakyat yang dberikan pada PRU14 yang lalu yang menamakan Anwar sebagai PM selepas Mahathir, tiada calon lain yang boleh kita reka-reka lagi.
Kita telah tunaikan janji kita iaitu meletakkan Mahathir di posisi PM walaupun partinya merupakan parti tercorot di dalam PH yang hanya mendapat 13 Kerusi Parlimen daripada 52 Kerusi yang diberikan kepada Bersatu ketika itu, manakala Kak Wan kita tempatkan di posisi TPM.
Apabila Mahathir dengan sengaja dan sedar telah meletakkan jawatan PM tanpa berbincang dengan rakan2 di dalam PH atas alasan tidak lagi disokong oleh partinya Bersatu, maka tindakan Mahathir itu memudahkan lagi laluan pengkhianat untuk menebuk atap bagi merampas kerajaan dari PH yang telah mendapat mandat rakyat ini.
Ertinya, Mahathir tidak lagi mahu menjadi PM di dalam kerajaan PH. Beliau tidak dipecat tetapi memecat dirinya sendiri.
Apakah langkah beliau selepas itu? Beliau cuba khianati PH dan mandat rakyat apabila mahu menjadi PM semula tetapi bukan atas nama PH, sebaliknya kerajaan perpaduan.
Cubaan untuk membunuh PH itu gagal kerana tidak disokong bukan sahaja oleh PH tetapi oleh Umno dan Pas.
Akhirnya, tanpa ada rasa malu dan bersalah, Mahathir ingin merujuk semula kepada PH tetapi tetap mahu menjadi PM untuk kali ketiga yang mana cita-cita seperti ini diktator gila pun tidak terfikir mahu berbuat demikian.
Rakyat memberi mandat kepada PH dahulu bukan untuk Mahathir menjadi PM dua kali di bawah PH.
Ahamdulillah, Anwar tidak terliur dengan tawaran untuk menjadi TPM walaupun kononnya hanya 6 bulan, selepas itu Anwar akan menjadi PM.
Anwar mungkin mengenali Mahathir sepertimana kita mengenali Abdullah bin Ubai. Anwar telah terlalu banyak bersabar dan bertolak ansur dengan orang tua ini sehingga beralah diasak sampai ke dinding.
Cuba sebut satu sahaja tolak ansur dan beralah Mahathir kepada Anwar?
Ada?
Tindakan Anwar yang kekal berprinsip dan tidak mahu terjerat dengan modal kononnya ‘mandat rakyat’ mesti dikembalikan dengan apa cara sekalipun walaupun terpaksa mengangkat kembali orang tua yang telah cuba untuk memusnahkan PH, tindakan Anwar ini patut mendapat pujian.
Maruah tidak boleh digadaikan degan tawaran jawatan.
Mahathir menyatakan blok Bebas beliau itu tetap akan menentang kerajaan PN. Tidak pelik kerana beliau amat berdendam dengan Muhyidin yang telah memecatnya secara begitu mengaibkan dengan hanya sekeping surat dari SUK parti.
Ini amat memalukan Mahathir sebab itu beliau mahu juga menjadi PM walaupun selama 6 bulan iaitu satu tempoh yang menjadi bahan ketawa seluruh dunia.
Tempuh itu hanya sesuai untuk latihan rekrut tentera di Port Dickson sahaja bukannya seorang PM, tetapi cukup untuk Mahathir melepaskan dendamnya kepada Muhyidin.
Itu sahaja nawaitu beliau, bukan untuk kepentingan rakyat pun.
Di dalam pertarungan Mahathir – Anwar kali ini ternyata Mahathir tewas sehingga terpaksa akui Anwar bukannya seperti sesetengah pemimpin yang kemaruk kepada kuasa dan jawatan.
Akhirnya Mahathir sekali lagi tanpa dipecat dan dihalau, terpaksa keluar dari PH Plus. Itulah yang beliau lakukan sewaktu meletakkan jawatannya dahulu.
WFAUZDIN NS
11 Julai 2020

0

0

votes
Article Rating
Kongsikan artikel ini


USUL MENUKAR SPEAKER TERKANDUNG RAHMAT TERSEMBUNYI BUAT UMNO

Usul menukar Speaker yang akan dibawa oleh Perdana Menteri, Muhyiddin Yassin dalam Sidang Parlimen esok adalah juga peluang terbuka dengan maksud yang berbeza kepada beberapa pihak yang lain.
Bagi Muhyiddin, tujuannya mengemukakan usul tersebut pastilah dengan maksud yang jelas iaitu untuk memastikan sebarang cubaan menggugat kedudukannya dalam Parlimen tidak berlaku lagi.
Pastilah, keyakinan Muhyiddin membawa usul itu kerana beliau percaya majoriti benar-benar berada di pihaknya.
Begitu pun, berdasarkan kedudukan majoriti yang dimilikinya masih samar-samar dan mereka yang berada dalam kerajaan berbalah sesama sendiri tidak sudah-sudah, semua seperti tidak pasti bagi Muhyiddin.
Tetapi, beliau juga tiada pilihan kerana mengekalkan Mohamad Ariff Md Yusoff lagi sebagai Speaker, jauh lebih bahaya baginya.
Bagi blok pembangkang, kedudukan mereka juga adalah pasti iaitu menolak usul Muhyiddin itu kerana sekaligus inilah peluang terbaik untuk menjatuhkan Muhyiddin sebagai Perdana Menteri.
Walaupun blok pembangkang nampak berpecah dan tidak sealiran, mereka dipercayai akan bersatu untuk mengekalkan lagi Mohamad Ariff dalam undian esok.
Jika blok pembangkang berjaya mengekalkan Speaker dalam undian esok, ia bermakna usul Muhyiddin adalah tewas dan alamat awal yang tidak baik baginya.
Dengan gagal menukar Speaker pilihannya, bermakna Muhyiddin tiada lagi sokongan dalam Parlimen dan Perdana Menteri yang tiada sokongan dalam Parlimen adalah tidak bermoral untuk terus kekal memegang jawatan tersebut.
Dalam keadaan begitu, walaupun tidak semestinya, Muhyiddin mesti berundur atau meletakkan jawatannya dengan segera.
Kalau pun beliau tidak meletakkan jawatan, Mohamad Ariff yang gagal disingkir itu tentunya akan mempercepatkan usul undi tidak percaya terhadap Muhyiddin yang mana usul tersebut telah pun diterima untuk dibentangkan dan diletakkan dalam Aturan Mesyuarat No 27.
Hanya jika Azhar Azizan Harun yang terpilih sebagai Speaker Parlimen yang baru menggantikan Mohamad Ariff, barulah besar kemungkinan usul undi tidak percaya itu akan dilengah-lengahkan seperti usul RUU355 atau dibatalkan terus akhirnya.
Namun, jika Speaker baru mahu memberi ruang juga kepada usul tersebut dibentangkan, ia tidaklah lagi merupakan keadaan yang membimbangkan buatnMuhyiddin.
Kejayaan dalam usul menukar Speaker adalah bayangan Muhyiddin tetap mempunyai sokongan majoriti dalam usul undi tidak percaya terhadapnya.
Lantaran itu, mahu tidak mahu, PH dan blok bebas mesti bersatu hati, sambil berusaha mendapatkan sokongan pihak lain, termasuk daripada kerajaan, dalam menentang usul menukar Speaker esok nanti.
Di situlah peluang paling terbuka untuk menjatuhkan Muhyiddin dan mengembalikan mandat rakyat kepada PH.
Selepas berjaya, berundinglah elok-elok siapa yang harus jadi Perdana Menteri. Yang penting, jatuhkan Muhyiddin dulu.
Bagi pihak dalam kerajaan, khususnya UMNO yang ternampak begitu mahukan pilihanraya mengejut diadakan, undian dalam usul menukar Speaker esok juga merupakan peluang terbaik untuk mencapai tujuan tersebut.
Jika UMNO bersama Pas dalam Muafakat Nasional benar-benar yakin mampu mengambil alih kerajaan dalam pilihanraya mengejut dan mahu menghentikan perbalahan dengan Bersatu, terutama berhubung pengagihan kerusi, mereka mesti memilih untuk tidak menyokong usul Muhyiddin itu.
Apabila usul Muhyiddin kalah dan ternampak pihak dalam kerajaan sendiri tidak menyokongnya, beliau tidak mempunyai pilihan lain selain harus membubarkan Parlimen.
Maka dengan itu, tercapailah hasrat UMNO untuk pilihanraya mengejut diadakan segera.
Kiranya UMNO terus menyokong usul Muhyiddin, kerajaan PN berpotensi dapat dikekalkan sehingga tahun 2023 dan keadaan itu tidak baik buat UMNO dari segi pengagihan kerusi antara mereka dengan Bersatu.
Muhyiddin akan mempunyai cukup masa mengukuhkan Bersatu, malah dengan kedudukannya sebagai Perdana Menteri juga membolehkan beliau memberi lebih tekanan kepada UMNO dalam menuntut pembahagian lebih kerusi untuk ditandingi bagi partinya.
Sehingga tahun 2023 juga mungkin membuatkan ramai pemimpin UMNO yang ada kes mahkamah sekarang sudah didapati bersalah, tidak mustahil sebahagiannya telah menghuni penjara, maka di mana lagi kedudukan UMNO ketika itu.
Berlengah sehingga 2023 bukanlah pilihan yang baik bagi UMNO.
(Shahbudindotcom 12/07/2020)

0

0

votes
Article Rating
Kongsikan artikel ini


BENARKAH ADA MP UMNO DAN PAS TAK UNDI USUL MUHYIDDIN?

Pagi ini merupakan hari penentuan bagi masa depan Muhyiddin Yassin sebagai Perdana Menteri.
Cubaannya membawa usul menukar Speaker Parlimen, Mohamad Ariff Md Yusof bakal menjadi perhitungan hidup mati kepada masa depan politiknya.
Jika menang, kekallah beliau lagi sebagai Perdana Menteri, tetapi jika kalah, berakhirlah segala-galanya.
Di atas kertas berdasarkan perhitungan tradisional, undi yang ada di belakang Muhyiddin ialah 115, manakala blok pembangkang yang merangkumi PH dan blok bebas pula mempunyai 107 undi.
Walaupun Presiden UMNO, Zahid Hamidi menjanjikan sokongan 100 peratus terhadap usul Muhyiddin itu, terdengar juga desas-desus ada Ahli Parlimen tertentu daripada UMNO enggan mematuhi kata-kata itu.
Selain kerana inginkan pilihanraya mengejut, UMNO ternampak tidak berapa setuju dengan calon Speaker baru yang dinamakan Muhyiddin iaitu Azhar Azizan Harun.
Selain kerana beliau merupakan bekas Pengerusi SPR lantikan Tun Mahathir Mohamad sebelum ini, UMNO turut mempertikaikan mengapa Muhyiddin tidak memberikan jawatan tersebut kepada individu lain yang lebih berpengalaman seperti bekas menteri daripada UMNO misalnya.
Kenapa mesti Azhar yang tidak cukup pengalaman dan masih muda ditonjolkan untuk menjadi Speaker? soal beberapa pihak dalam UMNO.
Dengan demikian, jika ada tiga atau empat Ahli Parlimen UMNO tidak menyokong, berkecuali atau tidak hadir ke Parlimen pagi ini, kalahlah usul Muhyiddin itu.
Apabila kalah, pilihan yang paling mungkin ialah Muhyiddin mesti berundur atau membubarkan Parlimen.
Di waktu yang sama, pencalonan Azhar sebagai Speaker juga dikhabarkan turut mendatangkan rasa kurang senang daripda Pas.
Ini berikutan dalam beberapa tulisannya sebelum ini, Azhar dilihat seorang yang berpendirian menentang perlaksanaan hukum hudud di negara ini.
Apakah pagi ini akan ada dua atau tiga Ahli Parlimen Pas akan berpendirian menolak sama usul Muhyiddin kerana tidak setuju Azhar sebagai calon Speaker?
Atau demi kuasa dan ingin kekal dalam jawatan bersama kerajaan, Pas tidak berapa kisah dengan latar belakang Azhar selama ini?
Menang atau kalah usul Muhyiddin pagi ini – sama-sama kita nantikannya?
(Shahbudindotcom 13/07/2020)

0

0

votes
Article Rating
Kongsikan artikel ini


JUMLAH UNDI HANYA 111 BUKTI KERAJAAN SANGAT RAPUH, MUHYIDDIN BOLEH JATUH BILA2 MASA

Berdasarkan undian 111-109 antara kerajaan dengan blok pembangkang dalam usul membuang Speaker Parlimen, Mohamad Ariff Md. Yusoff, adalah jelas kedudukan Muhyiddin Yassin sebagai Perdana Menteri sangat rapuh dan tidak stabil.
Angka 111 itu tidak pun melebihi 112, angka majoriti mudah yang diperlukan untuk membentuk kerajaan.
Daripada jumlah 222 Ahli Parlimen yang ada, 111 bermakna kedudukan adalah di tengah-tengah atau tergantung.
Lebih buruk, angka 111 itu diperolehi melalui lantikan yang besar untuk jawatan menteri, timbalan menteri, duta bertaraf menteri dan pengerusi GLC di kalangan Ahli-Ahli Parlimen Perikatan Nasional atau PN.
Oleh kerana usul membuang Speaker itu dibawa sendiri oleh Muhyiddin, bermakna jumlah undi 111 yang diterima itu adalah cerminan langsung sokongan terhadapnya.
Bayangkan apa jadi jika tiada habuan jawatan dan kedudukan dalam kerajaan serta GLC yang dilonggokkan oleh Muhyiddin kepada Ahli-Ahli Parlimen?
Jumlah undi yang diperolehi Muhyiddin ini juga memperlihatkan tempoh hampir 5 bulan beliau memegang jawatan Perdana Menteri sejak 1 Mac lalu langsung tidak menunjukkan peningkatan sokongan yang diperolehinya.
Dengan rapuhnya sokongan yang dimilikinya sekarang, Muhyiddin sentiasa berada dalam bahaya serta boleh jatuh bila-bila masa.
Jika naik usul undi tidak percaya terhadapnya selepas ini, pastilah sukar beliau untuk membendung arus penolakan terhadapnya.
Begitu juga dalam undian berkaitan kelulusan rang undang-undang dan Belanjawan 2021 di Parlimen nanti, Muhyiddin tentunya juga akan berhadapan keadaan yang mencemaskan.
Gagal mendapatkan kelulusan dalam rang undang-undang atau Belanjawan ditolak adalah sama dengan penolakan terhadap kerajaan.
Kedua-dua keadaan itu terdedah kepada perlunya diadakan pilihanraya semua.
Secara mudahnya, sokongan 111 yang dimiliki itu adalah tidak selamat bagi Muhyiddin untuk terus bertahan serta tidak baik bagi sebuah kerajaan yang dipimpinnya.
Sesebuah kerajaan perlu sokongan yang lebih kuat dan stabil untuk memudahkannya bergerak dan merancang sesuatu yang difikirkan baik untuk rakyat serta negara melalui Parlimen.
Tanpa mampu berbuat apa-apa atau seringkali usulnya ditolak akan memperlihatkan sebuah kerajaan yang gagal.
Untuk itu, dengan terbukti hanya 111 sokongan yang dimilikinya, Muhyiddin tidak harus memangsakan rakyat dengan terus meletakkan dirinya sebagai ketua kerajaan dan PN sebagai kerajaan.
Pilihan yang terbaik dan bermoral baginya ialah segera membubarkan Parlimen agar pilihanraya semula dapat dapat diadakan.
Biarlah rakyat membuat pilihan yang wajar siapa yang mereka mahukan sebagai kerajaan untuk mentadbir negara ini.
Tidak perlu beliau menunggu sehingga usul undi tidak percaya dibentangkan, rang undang-undang tidak lulus dan Belanjawan 2021 ditolak baru hendak membubarkan Parlimen.
Lagi pula, PN ini bukanlah kerajaan yang pernah diberi mandat secara sah oleh rakyat – ia tidak lebih sekadar campuran antara pengkhianat dan penebuk atap yang sanggup bersekongkol untuk memenuhi nafsu tak bertepi masing-masing saja.
(Shahbudindotcom 13/07/2020)

0

0

votes
Article Rating
Kongsikan artikel ini


FITNAH SUDAH TERJAWAB, ADAKAH MEREKA AKAN BERTAUBAT?

Dahulu inilah antara fitnah yang dijaja untuk memburuk-burukkan PH di mata rakyat.
Memandangkan mereka parti yang memperjuangkan Melayu dan Islam kononnya, ke sana sini pula berkopiah putih macam lebai, ramai umat Islam terpedaya dengan kata-kata mereka.
Walaupun ketika itu banyak penjelasan telah dibuat, tetapi ia seperti tidak dihiraukan.
Fitnah dan penipuan yang diulang-ulang dianggap seolah-olah kebenaran.
Kini, dengan kuasa Tuhan, mereka telah menjadi kerajaan, walaupun dengan cara tebuk atap dan pintu belakang.
Akhirnya, mereka sendiri menjawab bahawa fitnah tersebut adalah tidak betul sama sekali.
Sudahkah lebai minta maaf dan bertaubat?
(Shahbudindotcom 14/07/2020)

0

0

votes
Article Rating
Kongsikan artikel ini


LANTIKAN SPEAKER BARU GUGAT DEMOKRASI NEGARA

KENYATAAN MEDIA
MAJLIS SETIAUSAHA PAKATAN HARAPAN
14 Julai 2020
Pakatan Harapan melahirkan rasa kesal terhadap proses pengguguran Yang di-Pertua Dewan Rakyat, Tan Sri Ariff Yusof semalam yang menjadikan Malaysia negara pertama dalam sejarah di kalangan negara-negara Komanwel untuk menggugurkan seorang Yang di-Pertua sebegini rupa.
Ini bukanlah satu duluan (precedent) yang membanggakan, lebih-lebih lagi apabila prosesnya tempang sedemikian rupa.
Kami juga kesal dengan perbahasan usul tersebut, di mana hanya empat orang pembahas dibenarkan berbahas dalam masa 10 minit seorang.
Bagi suatu usul yang bersejarah seperti ini, seharusnya lebih banyak masa diperuntukkan bagi mendengar sepenuhnya hujah kedua-dua belah pihak.
Tambahan pula, selepas usul mengosongkan jawatan Yang di-Pertua, usul menamakan seorang Yang di-Pertua baharu juga menampakkan sikap Kerajaan yang seharusnya lebih demokratik.
Hujah Pembangkang agar masa 14 hari diberikan untuk menamakan calon tidak diendahkan.
Malah calon Yang di-Pertua juga tidak dipersetujui secara undian di dalam Dewan.
Pakatan Harapan amat kesal dengan sikap Kerajaan hari ini yang kelihatan mahu meletakkan Parlimen di bawah telunjuk eksekutif.
Parlimen sebagai badan perundangan (legislative) wajib bebas dari sebarang unsur kawalan dari luar.
Jika Parlimen dikawal pihak eksekutif, maka demokrasi negara dalam keadaan yang amat tergugat.
Kejadian semalam yang merupakan titik hitam buat demokrasi di Malaysia mengukuhkan iltizam Pakatan Harapan untuk memastikan mandat rakyat dikembalikan ke tempatnya.
YB DS Saifuddin Nasution Ismail
Parti Keadilan Rakyat (KEADILAN)
YB Datuk Wira Dr Hatta Ramli
Parti Amanah Negara (AMANAH)
YB Loke Siew Fook
Parti Tindakan Demokratik (DAP)

0

0

votes
Article Rating
Kongsikan artikel ini